Mansplaining/feminisme og hvad er lige hvad... - Side 4 - Debatten\nIndlægaf Aima » 9. apr 2016, 10:04\nAima skrev: Hvorfor tror du det? Skulle konsulenter da generelt opfattes som utroværdige?\nJa, det bliver de tit af folk, som ikke helt forstår hvad en konsulent er eller gør, eller hvad begrebet dækker over.\nJa, men det er vel primært fra folk, der ikke selv er i berøring med konsulenter, tror du ikke?\nOg eftersom den primære del af befolkningen ikke er konsulenter, og eftersom ikke-konsulenter ofte opfatter konsulenter/konsulentbegrebet som utroværdigt, så bliver de vel generelt også opfattet som utroværdige..\nJeg anfægter ikke det sker, det gør det nok, og når det gør, tror jeg at det primært er fra folk, der ikke selv er i direkte berøring med konsulenter. Jeg tror også det er et relativt fåtal der har den opfattelse, at konsulenter, som generel betegnelse, er utroværdige. Jeg tror flertallet er neutrale og det er så hvad jeg opfatter som den generelle holdning.\nIndlægaf dgd2007 » 9. apr 2016, 23:06\nEj, som mangeårig - og lejlighedsvis "konsulentplaget" - IT-mand er jeg altså oprigtigt ikke sikker på, I har ret i jeres analyse. Man tager da altid folk, som ledelsen har ansat til at forklare en det hele, med et gran salt. Det gjorde vi søreme også med de mandlige. Hvis de så bestod prøven og faktisk havde noget at byde på, blev det anderledes de følgende gange. Det er da meget normalt. Jeg tror bare, det kønsspecifikke er måden at holde en konsulent ud i strakt arm ved første encounter. Det er klart, det falder jeg for brystet, hvis de kun lige kan finde noget "lille dame"-agtigt over for jer, mens ironien over for mandlige kollegaer lægger i måske ikke så meget mærke til?\nJeg siger ikke, det kun er sådan, men kunne forklare en del af det i hvert fald\nIndlægaf Aima » 10. apr 2016, 04:31\ndgd2007 skrev: Ej, som mangeårig - og lejlighedsvis "konsulentplaget" - IT-mand er jeg altså oprigtigt ikke sikker på, I har ret i jeres analyse. Man tager da altid folk, som ledelsen har ansat til at forklare en det hele, med et gran salt. Det gjorde vi søreme også med de mandlige. Hvis de så bestod prøven og faktisk havde noget at byde på, blev det anderledes de følgende gange. Det er da meget normalt. Jeg tror bare, det kønsspecifikke er måden at holde en konsulent ud i strakt arm ved første encounter. Det er klart, det falder jeg for brystet, hvis de kun lige kan finde noget "lille dame"-agtigt over for jer, mens ironien over for mandlige kollegaer lægger i måske ikke så meget mærke til?\nØhhh... Jeg er konsulent for den ledelse, der selv beder om min hjælp. Så det er helt sort snak for mig.\nJeg kan heller ikke genkende det, faktisk har jeg kun oplevet, at de folk vi har måtte inkludere i de projekter, vi var sat på, har behandlet os som stjerner. I visse tilfælde har de som sagt fejlbedømt mig i udgangspunktet, men fra det øjeblik vi var on it, har folk faktisk været vildt åbne og også stillet masser af (ukritiske) spørgsmål. Min seneste opgave var for Forsvaret, og de der militærtyper jeg har mødt, har simpelthen været så søde og nysgerrige og behjælpelige med alt praktisk og sådan. Og det har været min oplevelse generelt.\nMen altså, nu er jeg også stadig meget grøn og ny i branchen, så jeg udelukker da ikke, jeg kommer til at møde den form for skepsis og modstand som der beskrives, også fuldstændigt uagtet mit køn og måden jeg ser ud på. Det er dog fuldstændigt sikkert og vist at det ikke er op til nogle ansatte at vurdere, hvorvidt jeg rent professionelt har 'noget at byde på', for det har deres og min chef jo sådan set allerede besluttet, at jeg med stor sandsynlighed har, siden jeg er sat på opgaven. Så fornemmer jeg sådan noget barnagtigt fis, går jeg direkte til den pågældende chef med det, jeg antager jo også, han/hun ønsker at vide det, hvis de ansatte åbenlyst ikke bakker op om hans/hendes beslutninger.\nIndlægaf Novella » 10. apr 2016, 06:49\nJeg kommer også ud som håndværker for ledelserne (det er så strategiplaner og ikke et badeværelse, jeg laver, men det er stadig et håndværk). Hvis jeg ringer til en håndværker, begynder jeg sgu da ikke efterfølgende at stille smånedladende spørgsmål til hans*) arbejde og forklarer, hvordan han nok først skal banke fliserne af og så sætte nogle andre op - om han har tænkt på det?\nHvad resten af den pågældende virksomhed tænker om mit arbejde, er jeg ret ligeglad med, og det tror jeg egentlig også Dikus er.\nDet gode er dog, at jeg tager timepris. Jo mere jeg skal redegøre for, at jeg godt kan finde ud af noget, selv om jeg har patter, desto dyrere bliver det for kunden.\n*) eller hendes. Jeg ved godt håndværkere også godt kan være kvinder. Dem, jeg ringer til, er typisk mænd, baseret på min foreløbige erfaring. Jeg ville være lige så tryg ved, at det var en kvinde, der kom ud som stærkstrømselektriker eller VVS'er.


Finanslov: En trist dag for de små virksomheder - Dansk Håndværk\nDansk Håndværk > Nyheder > Finanslov: En trist dag for de små virksomheder\n– Forstemmende og for dårligt. En trist dag for de små virksomheder. Sådan lyder reaktionen på dagens finanslovsforlig fra arbejdsgiverne i Dansk Håndværk.\n– Politikerne spænder med en 200 pct. skattestigning på generationsskifte ben for at en lang række små og mellemstore virksomheder kan videreføres. Det viser at man slet ikke forstår de små virksomheders vilkår og det er forstemmende, lyder det fra Morten Frihagen, direktør i Dansk Håndværk.\n“Aftalen viser at man slet ikke forstår de små\nvirksomheders vilkår og det er forstemmende.”\nFinansforliget betyder at afgiften, når en virksomhed skal videreføres af næste generation til næste år stiger fra de planlagte 5 pct. til hele 15 pct. Men man kan ikke bare beskatte de folk, der skaber arbejdspladser, efter forgodtbefindende uden at noget helt grundlæggende i vores samfund går fløjten, advarer Dansk Håndværk:\n– Finansaftalens brandbeskatning på generationsskifte blokerer for at iværksætterne kan overtage og videreføre sunde virksomheder. Samtidigt har politikerne igen afsat et betydeligt millionbeløb, der oven i de eksisterende indsatser skal hjælpe iværksættere igang med at skabe nye virksomheder. Det er tydeligt, at den ene hånd ikke ved, hvad den anden gør, mener arbejdsgiverdirektøren.\n“Det er tydeligt at den ene hånd ikke ved, hvad den anden gør.”\nSlap for flere udgifter ved sygdom\nTil gengæld slap virksomhederne for forlængelsen af den arbejdsgiver betalte periode ved langtidssygdom, som gled ud af aftalen i sidste øjeblik.\n– Det er naturligvis godt. Vi har været dybt forundrede over at regeringen ikke ville være med til at tage hånd om de langtidssyge. Men alene det at forslaget overlevede i forhandlingerne så længe viser at der grundlæggende mangler forståelse for de små virksomheders forhold, mener Morten Frihagen.\nMorten Frihagen, direktør i Dansk Håndværk Tlf./SMS: 29 37 84 88,\nFoto til evt. illustration kan findes på www.dhv.dk under nyheder – presse


Lindhardt og Ringhofs regnskab for 2018 viser igen betydelig vækst i omsætningen og et overskud før skat på 18,6 mio. kr. Resultatet skal ses på baggrund af, at forlaget fortsat investerer massivt i den digitale forretning, hvor SAGA med 40.000 digitale udgivelser nu er blandt Europas førende.\nForlagshuset Lindhardt og Ringhof kom ud af 2018 med et overskud før skat på 18,6 mio. kr. ud af en nettoomsætning på 391 mio. kr.\n”Vi glæder os over vores stærke hold af forfattere og deres udgivelsers kvalitet og succes. Dette er det bedste resultat i forlagets historie, og vi har endda fastholdt det høje investeringsniveau i vores digitale forretning. Vores omsætning er igen vokset med ti procent i forhold til sidste år. År for år øger vi udgivelsesprogrammet, og i 2018 har vi udgivet mere end én bog i timen, når man medregner alle lande og formater,” siger administrerende direktør Lars Boesgaard.\nI 2018 udkom Knud Romers længe ventede roman Kort over Paradis, som tog læserne og anmelderne med storm, lige som Merete Pryds Helles Vi kunne alt, Anne-Cathrine Riebnitzskys Smaragdsliberen, Mich Vraas Faith og Thomas Korsgaards En dag vil vi grine af det. Lindhardt og Ringhof var udgiver af årets suverænt største internationale biografiudgivelse, Michelle Obamas Min historie, som også blev en stor bestseller i Danmark i lighed med andre fagbøger som Peter Lund Madsens Frihedens pris, Hans Roslings Factfulness og pragtudgivelsen om Hammershøi af Annette Rosenvold Hvidt og Gertrud Oelsner.\nI 2018 lanceredes også forlaget Storyhouse, som kom sikkert fra start med bl.a. Sofie Lindes Fårking gravid.\n”Storyhouse beviste fra første dag, at der var plads på markedet til en historisk linje og populære biografier. Forlaget har haft fem titler på bestsellerlisterne, bl.a. Spurven som allerede er trykt i fire oplag,” siger Ole Sønnichsen, forlagschef for Storyhouse.\nSamtlige redaktioner klarede sig flot og havde et særdeles opløftende julesalg. Carlsen har med ny ledelse leveret det bedste resultat i en årrække og etableret sig som landets førende inden for Young Adult-litteratur med forfattere som Sarah Engell, Kristina Aamand og Patrick Ness.\n“Jeg er pavestolt af årets resultat – og endnu mere stolt af alle de vidunderlige børne- og ungdomsbøger, vi har udgivet. Vores gode resultat i 2018 viser, at børnebogen kan noget helt særligt i forhold til fordybelse, og det mærker læserne. Og de tager den fordybelse til sig, hvis vi arbejder målrettet, fokuseret og nytænkende både i forhold til indhold, form og formidling,” siger Carlsens forlagschef, Christian Bach.\n“Overordnet set er det danske marked for oversat skønlitteratur domineret af få men markante brands, både inden for genrelitteratur og almindelig skønlitteratur. Desto mere positivt er det at konstatere, at Lindhardt og Ringhofs oversatte program viste en fremgang i forhold til 2017. Ligesom det er glædeligt at konstatere, at skønlitterære forfattere som Daniel Kehlmann, Karl Ove Knausgård, Margaret Atwood og Svetlana Aleksijevitj klarer sig flot i dette marked,” siger forlagschef for oversat skønlitteratur, Susanne Bent Andersen.\nLindhardt og Ringhofs forlag SAGA har i flere år været Danmarks suverænt største digitale forlag og fortsætter ekspansionen internationalt i bl.a. Norge, Sverige, Finland, Tyskland, Holland, Spanien, Portugal og Polen. SAGA er allerede i dag det fjerdestørste lydbogsforlag i Tyskland og det tredjestørste digitale forlag i Sverige målt på antal titler.\nUndervisningsforlagene hos L&R havde igen et stærkt år. Alinea vandt med 28 nye fagportaler øgede markedsandele, og med opkøbet af Specialpædagogisk Forlag har undervisningsforlagene styrket sin position med udgivelser til børn og unge med særlige udfordringer.\n”Vi nærer fortsat en dyb kærlighed til den trykte bog og det klassiske boghåndværk. Bogen står stadig utrolig stærkt som medie på trods af den voldsomme kamp om danskernes tid. Vores egen digitale strategi bærer nu frugt, og derfor accelererer vi yderligere både på papir og digitalt. Vi glæder os til 2019, som vi ser særdeles lyst på. Vi har netop udgivet Puk Elgårds barske barndomserindringer Se mor, jeg danser, der er nyt fra Knausgård, Siri Hustvedt og Margaret Atwood, til maj udkommer Niels Krause-Kjærs Mørkeland, en opfølger til Kongekabale, og vi har lige skrevet kontrakt med forfatteren Ane Riel,” siger Lars Boesgaard.\nForlagshuset Lindhardt og Ringhof tæller også en række datterforlag, bl.a. Carlsen, Alinea, Akademisk Forlag, Storyhouse og Saga. Lindhardt og Ringhof er en del af Egmont, Danmarks største mediekoncern med aktiviteter i 30 lande og 6.600 medarbejdere. Egmont er en fond, som omsætter for 11,8 mia. kr. og støtter indsatser for børn og unge med 100 mio. kr. om året.\nTagsAlinea • lindhardt og ringhof • Regnskab • Resultat • Storyhouse


Byplakater - Designkunst.dk\nByplakater, plakater af byer\nDer findes både store såvel som små byer, som alle byder på noget unikt. Der findes sågar bydele med helt specielle betydninger, udtryk og ikoniske vartegn. Byplakater er populære som aldrig før, og på Designkunst.dk finder du et bredt udvalg af byplakater. Disse plakater af byer er vores fortolkninger, vores illustration af byens liv.\nDesignkunst er et nyt foretagende. Vi har nysgerrigheden og vi har mange planer med spændende byer vi skal have illustreret i vores stil. Dermed har vi hele tiden nye plakater på vej, og har vi ikke lige netop den plakat du leder efter, så kontakt os. Der kan være at den allerede er på tegnebrættet, eller også har vi netop brug for dit input for at den kan komme derpå. Vi tager meget gerne i mod forslag.\nHvorfor lige byplakater?\nDanmark er et dejligt land, fyldt med flotte landskaber og vidunderlige byer. Det er disse byer vi gerne vil hylde, og som vi hylder gennem illustrationer. Det er også derfor at vores illustrationer er fortolkninger af byer, da vi kunstnerisk stræber efter at skabe følelsen af et bestemt område eller by.\nHvad enten man er gående, på cykel eller med bilen, så starter ens hjem når man krydser grænsen. Langt de fleste er stolte af det sted hvor de bor. Det er her rammerne om minder opstår. Netop derfor er vores byplakater skabt ud fra tanken om at skabe den helt rigtige følelse. Det man kender, det hvor man færdes eller der hvor man nyder tilværelsen, livet, med sine venner, familie og børn.\nAmager byplakater, Amagerplakater\nVores første serie består af værker fra Amager. Her har vi illustreret Kastrup med Amager Strand og udspringsbroen Sneglen; Dragør med det karakteristiske lodstårn; Ørestad hvor moderne arkitektur møder naturen på Amagerfælled; Fælleden hvor man kan gå ture omgivet af tilgroet natur med blandt andet enorme havtornekrat; Tårnby med det famøse vandtårn midt i rundkørslen ved Englandsvej/Tårnbyvej; Amagerbro med det pulserende liv, de iøjnefaldende hustage og små gader med de karakteristiske toetagershuse; Islands Brygge med havnebadet og de grønne områder hvor man kan slappe af og nyde livet; Helgoland med badeanstalten Det Kolde Gys; og ikke mindst Christiania som grænser mellem Christianshavn og volden ved Amagerbro. En hyldest til vores internationale lufthavn er Lufthavnen plakaten.\nDu kan se alle vores by plakater over Amager her.\nKøbenhavn byplakater, Københavnplakater\nKøbenhavn er en svær størrelse og fortjener mere end blot en enkelt illustration. Derfor har vi valgt ikke at lave en konkret København by plakat, men i stedet fokus på de forskellige områder i byen. For dem der kommer langvejs fra kan det være Strøget, med Rådhuspladsen som indgang hvis man kommer fra Hovedbanegården ved Vesterbro, eller Nyhavn ved Kongens Nytorv, hvor man om sommeren i godt vejr kan nyde at tilbringe tid ved kajen og betragte de mange forbipasserende og livet omkring kanalen. København kan også være Amalienborg hvor man kan vinke til Dronning Margrethe når hun fylder år.\nFor dem der bor i København, er København ikke blot København. Byen har bydele der adskiller sig fra hinanden, og hver bydel har sine kendetegn, som for eksempel den gule mur ind til Assistens Kirkegård eller den Røde Plads på Nørrebro; de fine gamle gader langs volden ved Christianshavn og det pulserende caféliv omkring Overgaden ved Christianshavns Kanal; Østerbro med Kartoffelrækkerne, Rigshospitalet, Trianglen, Parken og Fælledparken; Valby med Valby Langgades gadeliv og ikke mindst Valby Bakke, Søndermarken hvor Cisterne også kan findes; Vanløse, den yderste nordvestlige del af København, som virkelig er blomstret op de seneste år; og Brønshøj med Bellahøjhusene og Degnemosen der fint afslutter København inden man når videre til Gladsaxe; Sydhavnen mod sydvest er ekspanderet, og en ny bydel er ved at skyde frem derude. Midt i København ligger der en by i byen: Frederiksberg er helt for sig selv, så selvfølgelig har den også fået sig en illustration. Danmarks højeste bygning og Hjulmandens hus kan findes lige her hos Herlev plakaten. Ballerup plakaten er også en realitet. Du kan se alle vores by plakater med København-plakater her.\nVestegnen byplakater, Vestegnsplakater\nVi er i fuld gang med at udvikle vores motiver af byerne på Vestegnen. Indtil videre er Rødovre; Hvidovre; Glostrup og Brøndby blevet færdige.\nKøge og Roskilde er færdige, to historisk og handelsmæssigt vigtige byer. Slagelse er også netop blevet lanceret, sammen med Hillerød og Kongens Lyngby.\nAarhus og jyske byplakater\nJylland har mange smukke områder, og rummer fantastisk og meget forskelligartet natur, og de mange smukke byer er vi ved så småt at skulle i gang med. Vi har lagt ud med Aarhusplakater i form af Den Gamle By, der med sin utrolige detaljegrad afspejler en tidslomme; Aarhus Å fra de store hovedstrøg, med byens pulserende café og handelsliv i centrum; slutteligt en sommerfrisk dukkert i vandet omkring Den Permanente i Risskov. Se Risskovplakaten og drøm dig væk til en smuk sommerdag i det jyske. Se alle vores Aarhus by plakater her.\nOdense med H.C Andersen kan ses her.


Fejl, demagogi og falskneri\nLars Qvortrup: I gamle dage kunne man undertiden underholde sig med tegninger, hvor man skulle finde tyve fejl. Jeg vil opfordre læseren til at studere kronikken af Anders Holm Thomsen (Berlingske Tidende 12. august) ud fra samme perspektiv.\nLars Qvortrup, Dekan DPU, Aarhus Universitet Fold sammen\nKronikken er et rablende angreb på Thomsens fiktion af en kollektiv aktør, det såkaldt »undervisningsindustrielle kompleks«, som angiveligt består af Skolens Rejsehold, DPU, Skolerådet, Kommunernes Landsforening, ph.d.-studerende og Undervisningsministeriet.\nSom sagt: Find tyve fejl. Jeg vil godt hjælpe med de første:\n1. Hvad forbinder de nævnte repræsentanter for det undervisningsindustrielle kompleks? Intet. Jeg kan f.eks. garantere for, at udspillene fra Skolerådet og KL intet har med hinanden at gøre. Men hos Thomsen præsenteres de som udspil, der kan refereres og kritiseres under ét. Første klare fejl.\n2. Andreas Rasch-Christensen fra VIA (professionshøjskolen i Midt- og Østjylland) har skrevet en ph.d.-afhandling på DPU. Ifølge Thomsens referat siger afhandlingen, at skolelærerne underviser, som de selv er blevet undervist i deres skoletid - »trods lærerseminariernes endeløse reformpædagogiske eksercits«. Heri ligger naturligvis en kritik af, at læreruddannelsen ikke har effekt. Men hos Thomsen bliver det til en frikendelse af reformpædagogikken. Skal vi kalde det for fejl nummer to, eller er det snarere ren demagogi?\n3. Denne afhandling bliver i øvrigt til et »forvarsel« om indholdet af en hel masse andre, endnu uskrevne ph.d.-afhandlinger. Thomsen har selv skrevet en ph.d.-afhandling, nemlig på Syddansk Universitet. Var den et forvarsel om alle senere afhandlinger på SDU? Igen måske snarere demagogi end blot en fejl.\n4. Thomsen præsenterer skolesystemet i Singapore, som har »en overvejende traditionel tilgang til undervisningen«, som et positivt alternativ til det, der kommer fra DPU m.fl. Jeg har imidlertid selv skrevet en hel del om skolesystemet i Singapore og fremhævet mange af dets dyder. Men da jeg gjorde det, var resultatet en frådende kronik af Thomsen, som fremhævede Singapores autoritære karakter, og som på den baggrund gjorde mig til en aktør i en stalinistisk sammensværgelse. Endnu en fejl? Demagogi? Eller rent og skært rableri?\n5. AHT hudfletter det forslag til kvalitetsløft, som tre professionshøjskoler og DPU har fremlagt. Heroverfor stiller Thomsen en »kundskabsorienteret skole«. Men hvad er første punkt i forslaget til kvalitetsløft? Det er mere fokus på fagdidaktik, især i kernefagene læsning, matematik, engelsk og naturfag. Endnu en fejl? For mig virker det snarere som et bevidst falskneri.\nMen som sagt, kære læser: Læs kronikken, find tyve fejl og optræn din kritiske sans. Så har Thomsen da gjort i det mindste en beskeden nytte.


Forældrenes Landsforening - Nyheder: Synspunkt i Fyns Stiftstidende\n25 March 2019 13:17:36\nSynspunkt i Fyns Stiftstidende\nBragt i Fyns Stiftstidende d. 1. februar 2014\nInklusion - er det nu også Odenses strategi for alle børn?\nInklusion er på alles læber og mens inklusionsbølgen drager over landet og rammer Odense, hvor specialinstitutioner nedlægges, fordi alle børn bør "rummes", så ser vi tiltag, som modarbejder inklusionen og som risikerer at ekskludere børn fra fællesskabet.\nOdense kommune har nemlig valgt at sætte prisen for SFOén op til 2008,- kr. pr. måned samtidig med, at åbningstiden i SFOén er beskåret grundet den længere skoledag, som allerede blev indført i Odense i skoleåret 2013/2014\nMen 2008,- kr. pr. måned er en høj merudgift for en børnefamilie, der kan få mange forældre til at søge alternative løsninger, når deres 5-10 årige skal "passes" efter skoletid. Og så er SFOén i virkeligheden langt mere en pasning. Det er et pædagogisk tilbud med engagerede medarbejdere. Her leger mit barn med sine bedste venner, hun er en del af et fællesskab, her hører hun til. Her er der kreative værksteder, disco-rum med scene og musik, udeliv med hulebyggeri og bålsted. Her er små kroge til ro og hygge. Det er fritid, hun kan deltage, men det er hendes valg. Her skabes der fællesskaber og gode legerelationer på tværs af sociale, kulturelle og etniske skel og på tværs af alder og interesser. Her styrkes de sociale og kreative kompetencer, som er helt afgørende for fremtiden og som oven i købet giver en dejlig barndom her og nu - sidst nævnte handler det i høj grad også om.\nFor mig er SFOén en fælles samfundsforpligtelse på lige fod med øvrige dagtilbud som dagpleje / vuggestue, børnehave samt sygepleje mv. Men vel og mærke til en pris, der matcher åbningstiden og en pris, der reelt giver almindelige børnefamilier muligheden for at vælge til. Det giver ro og tryghed for både mit barn og mig, når jeg ved, at imens jeg passer mit arbejde og i parentes bemærket bidrager økonomisk til det store fællesskab, så er der kompetente pædagogiske hænder og hoveder der tager vare på mit barn. For mig er det vigtigt, at hun har det godt, og hun er med i fællesskabet. Det giver ro i familien, at hun ved, at efter skole, så går hun med kammeraterne i SFOén.\nSFOén er en nødvendighed for den almindelige gennemsnitlige børnefamilie, der ikke har fri kl. 14. I vores familie vil vi gøre os store anstrengelser for fortsat at finde de 2008,- kr. i det månedlige budget. Men hvad med dem, som ikke kan finde pengene? Ja, svaret er desværre nok, at børnene meldes ud og må klare sig selv. De må gå alene hjem til et tomt hus efter endt skoledag og bliver ikke en del af et fællesskab og kan meget vel komme til at føle sig alene og holdt udenfor. Eksklusion i en inklusionstid, om man vil. Spørgsmålet er: var det det I ville med SFOérne og børns fritid i Odense?\nForældre til 2 børn i Odense og bestyrelsesmedlem i FOLA - Forældrenes Landsforening.\n2,322,483 Unikke bes�g


Kvindelige rappere bruger kroppen som våben - Kvinfo\n06. marts 2013 // Marianne Lentz\nOpdateret: 06. marts 2013\nDer er røre på den amerikanske, kvindelige hiphopscene. En ny generation af unge kvindelige rappere udvider lige nu råderummet for, hvad en kvinde kan, skal og bør være. Og de bruger det, der ellers altid er blevet set som en svaghed: deres kroppe.\nEn kvinde står på hoved i en seng. Benene stikker ud i en halvfems graders vinkel, så fødderne støtter på den spejllignende væg bag sengen. Iført intet andet end hvide blondetrusser bevæger hun lænden frem og tilbage, så røvbalderne, der stritter mod loftet, ryster i bølgende takt til musikken. Foran en pink Cadillac sidder en anden kvinde på hug med lange, lyserøde fletninger og overnaturligt lange, multifarvede negle, flankeret af to spinkle fyre, passivt placeret på hver sit hjørne af bilens forende. Kvinden bærer en futuristisk bikinibrynje af guld, på fødderne et par 20 centimeter høje plateausko.\nDen sidste af kvinderne er Brooke Candy, 23-årig selvproklameret ‘slut’ og musikvideoens hovedrolleindehaver, som lige nu forarger og fornøjer med sin pornoficerede æstetik og sine seksuelt eksplicitte og aggressive tekster. I videoen til nummeret ‘Das Me’ ser vi Brooke Candy lade sig køre af sted i en forgyldt kørestol, spankulere ned ad gaden i sin forgyldte metaludrustning med en lille asiatisk dreng i snor, vi ser hende ryste sin hampbladstatoverede, g-strengsbeklædte røv i badekarret med sine homegirls, og vi ser hende spytte champagne ud over sine svulmende, men dog bh-inddæmmede bryster.\nDe seksuelle udskejelser er i sig selv ikke opsigtsvækkende i en tid, hvor det er svært at undgå synet af halvnøgne kvindekroppe i det offentlige rum, og hvor pornoens forjættede land ikke er længere væk end et klik med musen. Og hvad populærkulturen angår, har kvindelige popikoner længe før Brooke Candy iscenesat sig selv som villige sexobjekter.\nTøjte en kompliment\nNej, det spektakulære ved Brooke Candy er hendes outrerede udtryk og aggressive tekster – hendes freakfaktor og hendes manifest af et feministisk projekt. “Slut is now a compliment” rapper hun med opfordringen til, at kvinderne tager magten over deres egen sexlyst, og at mændene i øvrigt blander sig uden om, hvem (og hvor mange) selvsamme kvinder går i seng med. “All the dudes wiggle your dicks for Brooke Candy/All the hoes jiggle your tits for Brooke Candy,” fortsætter hun med henvisning til sine egne seksuelle fortræffeligheder og med mere end antydningen af, at hun er til begge køn. Hun rapper om sin magtfulde kusse, om sine dobbelte D-skåle, og samler op: “Brooke Candy is my name, but there’s nothing sweet about me”.\nCandy voksede op i en forstad til L.A. med en far, der arbejdede for Hustler magazine, og hun var dermed i en tidlig alder omgivet af dildoer og porno – noget, der som hun selv formulerer det, nok har været med til at forme hendes noget overseksualiserede æstetik. Hun arbejder som stripper og lægger ikke skjul på, at hun gør det for pengenes skyld – men måske også lidt for at støve sin selvtillid af. For som hun siger: “Du ryster din kusse foran en bunke klamme, frastødende fyre. Det er så ubehageligt og privat … hvis du kan optræde med selvtillid der? Det giver styrke, tror jeg, for kvinder besidder så meget magt med deres kroppe – det føles vildt at have de her fyre ved nosserne.”\nOg selvom hun utvivlsomt trumfer de fleste med sit eksorbitante udseende – hun ligner mest af alt en mellemting mellem en pornostjerne og Lady Gaga på syretrip – er Brooke Candy ikke den eneste kunstner på den amerikanske kvindelige hiphopscene, der lige nu bryder kodekser og kønsstereotyper i hidtil uset grad. Mens Candy svulmer af seksualitet, bryster og liderlighed i sin æstetik såvel som sine tekster, rapper den 21-årige Angel Haze fra Detroit på nummeret ‘Cleaning Out My Closet’ i eksplicitte vendinger om, hvordan hendes far fra hun var syv år voldtog hende systematisk.\n“He took me to the basement and after the lights had been cut / He whipped it out and sodomized and forced his cock through my gut,” lyder det råt for usødet fra Haze.\nHun fortæller om, hvordan misbruget i den grad ødelagde hendes barndom, om den spiseforstyrrelse og den selvskadende adfærd, hun senere udviklede som konsekvens af overgrebene, om sine mord- og selvmordsfantasier, og om hvordan hun i mange år var bange for mænd og derfor, da hun blev kønsmoden, rettede sin seksualdrift mod kvinder.\nOg sidst men ikke mindst gør den 22-årige Azealia Banks fra Harlem, New York, sig bemærket med sit yndige lillepigeudseende og sine meget lidt yndige raptekster. Hun besynger ligesom Brooke Candy sine egne kønsdele og smider i nummeret ‘212’ om sig med ord som ‘cunt’, ‘bitch’, ‘nigga’, ‘fuck’ og ‘cock’, så man ikke er i stand til at misse pointen.\nFælles for de tre kvinder er, at de på hver deres måde tager til genmæle på en mandligt domineret arena, hvor kvinders råderum traditionelt set har været begrænset, og det har været mændene, der havde magten over såvel ordene som kroppene. Spørgsmålet, man kan stille sig, er dog, om Haze, Candy og Banks, som så mange kvindelige kunstnere før dem, bare underlægger sig de maskuline spilleregler med deres vulgære sprog og fremtoning, eller om de rent faktisk formår at overskride og bøje dem. Er ‘slut’ virkelig et kompliment?\nBrækker sig ud over populærkulturen\n“Hun ligner jo en alien,” siger Christian Stadsgaard, der underviser i visuel kultur på Københavns Erhvervsakademi og er medstifter af sex- og kunstmagasinet Mandatory, om Brooke Candy.\n“Hun ser næsten farlig ud. På den måde er hun jo ikke et sexobjekt i den klassiske MTV-poppede forstand, fordi hun også er frastødende og har et ekstremt aggressivt udtryk. Som mand tænker man ikke umiddelbart, at her skal man rykke ind.”\nChristian Stadsgaard, der også driver undergrundspladeselskabet Posh Isolation, er som så mange andre fascineret af Brooke Candys uigenkendelige udtryk – noget, der minder ham om medieteoretikeren Dick Hebdiges skelsættende studie af 1970’ernes punkrockbevægelse i værket ‘Subculture: The Meaning of Style’:\n“En af pointerne Hebdige har i sit studie af punkrocken er, at dens tegn virkede så arbitrære og deciderede modsætningsfyldte, at de var semiotisk uaflæselige. På den måde var det en fuckfinger til hele afkodningssystemet, fordi punkrockens udtryk nedbrød den måde, man normalt forstod tegnsammensætninger på.\nOg det kan være noget af det, der gør, at Brooke Candy er så effektiv i forhold til chokværdi – fordi hun er et clash af forskellige delelementer,” siger han.Svala Vagnsdatter Andersen, der er cand.mag. i litteraturvidenskab og visuel kultur og har undervist i begær og seksualitet, er enig:\n“Man kan vælge at sige, at hun bare er mærkelig, men man skal ikke underkende, at hun har en intention og et projekt med det, hun gør. I hvert fald ender det med at give en eller anden mening – der er så meget betydning, som hun bare læsser på. Det er, som om hun brækker sig ud over populærkulturen med alt, hvad den repræsenterer.”\nAlien i kønssuppe\nPå samme vis som punkkulturen brød med eksisterende og velkendte visuelle udtryk, er Brooke Candy i gang med et dekonstruktionsprojekt, der forskyder og udvider de eksisterende kønsstereotyper og rokker ved den måde, vores begærsretninger normalt fungerer på, mener Svala Vagnsdatter Andersen:\n“Hun er en kønsalien, der bliver dumpet ned i denne her kønssuppe, som vi sidder fast i. Ligesom man tror, man har fat i et eller andet genkendeligt i hendes udtryk, så siger eller gør hun noget, der ikke passer ind i det univers. Hun hyperseksualiserer kvindekroppen, så den næsten ikke virker kvindelig mere – hun siger, at hun har den største pik og den største kusse på én gang, og det forvirrer os. Fordi der ikke er noget identifikationspunkt i hende, kan der heller ikke rigtigt være et begærsfokus.”\nUnderlægger hun sig ikke bare de eksisterende kønskategorier ved at gøre sig til et – om end ekstremt – sexobjekt?\n“Som jeg ser det, er der er nogle ting, hun er nødt til at finde sig i. Vi har en kultur og et sprog – man er nødt til at vade ind på scenen, som er der i forvejen, hun kan ikke bare lave sort skærm. Så hun må bruge en vis genkendelighed og bruge sproget, som det findes. Det er umuligt at komme uden om den symbolske fallos og den magt, den har, for den indgår som en del af sproget. Men hun lægger sig ind imellem, fordi hun siger, at hun har den største pik – det er nok på et symbolsk plan – samtidig med, at hun påberåber sig den største kusse. Problemet er, at den symbolske, magtfulde kusse ikke findes, men hun står og råber det alligevel og insisterer på, at det kan hun godt.”\nBrooke Candy har selv proklameret, at hendes projekt er feministisk, og udtalte i oktober sidste år til VICE Magazine:\n“Mit primære mål er at styrke kvinders position og bryde grænserne for, hvordan kvinder forventes at opføre sig seksuelt. Når kvinder bliver kaldt tøjter, er det på tide at vende den om. Tage den tilbage og sige: nu er ‘tøjte’ et kompliment.”\nOg det er ikke svært at få øje på det manifest-lignende i Candys tekster, hvis man spørger Svala Vagnsdatter Andersen:\n“Når hun synger ‘My name is Brooke Candy, but there’s nothing sweet about me’, siger hun: Det kan godt være, at jeg er kvinde, men jeg gider ikke leve op til de forventninger, som det ord dækker over. Og det er et greb, som flere af de her kvinder bruger – der er nogle ord, de er nødt til at tømme for betydning og fylde med noget andet.”\nHullet er fyldt op\nDet er netop, hvad den rapkæftede Azealia Banks gør i hitnummeret ‘212’, der efter udgivelsen i 2011 hurtigt røg til tops på såvel anmelder- som hitlister. Videoen har i dag over 44 millioner hits på Youtube, modeindustrien elsker hende – hun har blandt andet givet koncert i privaten hos Karl Lagerfeld i Paris – og hun er en af de fem personer, Kanye West har nedladt sig til at følge på Twitter.\nHun ser ellers så sød ud med sine fletninger, sit brede smil, Mickey Mouse-blusen og det drilske blik. Men i teksten til ‘212’ er hun fuld af selvhævdelse, en voldsom nedgørelse af de ‘bitches’, ‘cunts’ og ‘niggas’, der går i vejen for hende, og demonstrerer den mest beskidte kæft, man kan forestille sig. Ordene, der blandt andet kredser om oralsex, visualiseres i videoen med et nærbillede af Bank’s store, fyldige læber, krydsklippet med sekvenser af sangerinden, der koket smilende står lænet op af en rød murstensvæg. Svala Vagnsdatter Andersen:\n“Ligesom Brooke Candy prøver at tømme ordene for betydning, giver Azealia Banks også sit udtryk en helt ny mening. Hun taler til et traditionelt mandligt blik – der er virkelig zoomet ind på hendes mund, og med tekstens tema for øje er det oplagt at se det som en slags byden sig til, når kameraet zoomer helt ind på læberne. Hendes mund er åben, men det betyder ikke, at man får det, man forventer. For samtidig er det jo stedet, hvorfra hun skyder ordene ud – bevægelsen går den modsatte vej. Så hun chokerer os, fordi vi tror, der kommer en sød pige i Mickey Mouse-trøje – og når det konkret er et hul, vi ser, er det jo ekstra sjovt, for det kan vi genkende som et seksuelt billede, men det er ikke et tomt hul, det er allerede fyldt op med noget – ord, der bliver affyret mod beskueren.”\nFor nylig udtrykte skribent og psykoanalytiker Tine Byrckel sin bekymring over, at unge kvinder i dag tilsyneladende ikke har et ord for deres egne kønsorganer. Ifølge en fransk undersøgelse vidste halvdelen af de franske piger i 8. og 9. klasse ikke, at de overhovedet havde en klitoris, og danske kvinder i 20’erne kalder tilsyneladende ikke deres køn noget som helst.\nDet er et udtryk for, at samfundet ikke vil vide af de kvindelige værdier, mener Tine Byrckel; at mens fallossymbolet står for styrke, for handlekraft og at have styr på tingene, kommer kvindekønnet til at stå for noget uklart og svagt. Og dermed forbliver den kvindelige seksualitet mystisk og mærkelig – noget, der skal skjules eller undertrykkes.\nSet i det lys er Brooke Candy og Azealia Banks’ ekstreme udpensling af deres køn og seksualitet forfriskende, mener Svala Vagnsdatter Andersen:\n“Det virker måske voldsomt med denne her insisterende benævnelse af kvindekønnet – der er ‘cunt’ og ‘pussy’ over det hele – men det er i virkeligheden en tilskrivning af magt til kønnet. Både til den, der bærer kønsorganerne og den, der bærer kønnet – og på den måde er det vældigt stimulerende. Det er i hvert fald et sted at starte,” siger hun.\nMadonna og Lady Gaga gør det\nMads Krogh er lektor i musikvidenskab ved Aarhus Universitet og har forsket i hiphop- og rapkultur. Han forklarer, at der historisk set har været et meget begrænset råderum for kvinder, hvis de ville begå sig på hiphoppens arena:\n“Der er en klar tendens i hiphopkulturen til at reducere kvinder til sexobjekter. Man har frataget dem en egen værdighed og i vid udstrækning betragtet dem som objekter – noget, der dels er repræsenteret i teksterne, men som også har gjort sig gældende for de kvindelige artisters vedkommende, fordi de har taget rollen på sig.”\nMen der har også været en anden vej, de kvindelige rappere kunne gå:\n“Der er en række kvindelige artister, som har indtaget en mere androgyn rolle. En rolle, der i højere grad lægger sig i forlængelse af kulturens traditionelle kvaliteter, hvor man vinder respekt på skills – at være god til at rappe og komponere rapnumre – og en vis politisk bevidsthed i forhold til det afroamerikanske.”\nHer henviser Mads Krogh til kunstnere som Queen Latifah og senere Missy Elliot, der slog igennem henholdsvis sidst i 1980’erne og 90’erne – kvinder, som ikke lagde vægt på deres køn, men derimod gjorde sig ‘kønsløse’ ved at indtage den mandlige position, optræde i løstsiddende joggingtøj og vandt respekt på deres færdigheder som rappere og rimsnedkere.\nI dag er kvindernes råderum blevet langt større, og det er blandt andet en konsekvens af den sammensmeltning af musikgenrer, der har fundet sted op igennem 00’erne, mener Mads Krogh. Mens kvinder traditionelt set har haft en marginaliseret rolle i hiphop og rap, har de stået stærkt i andre afroamerikanske genrer som gospel, soul og r&b.\n“Den kvindelige empowerment, der har fundet sted i soul og r&b-musikken er ved at flyde lidt sammen med hiphop og rap, og det handler om, at de her genrer er blevet så store og mainstream, at deres skel er udviskede. Derudover er der sket en i retning af pop- og rockmusikken. Det betyder, at den bevægelse i popmusikken, hvor en figur som Madonna i mange år har tematiseret det med køn og seksualitet, og vi i dag har Lady Gaga, som gør det fuldt ud, bliver associerede positioner, der ikke nødvendigvis ligger så langt fra de her kvindelige rappere.”\nHan ser kvindelige artister som Brooke Candy, Angel Haze og Azealia Banks som repræsentanter for denne tendens, fordi de formår at kombinere de to traditionelt set tilgængelige positioner – vægten på henholdsvis færdigheder eller seksualitet:\n“De gør begge dele. De hævder, at de har nogle skills, og samtidig leger de med denne her attitude. Men de gør det på en oppositionel måde. Den kvinderolle, som identificerer sig med sexobjektet, har fået en offensiv kant – man kan sige, at den er gået fra at være affirmativ til at være oppositionel.”\nSexobjekt gone bad\nMens Brooke Candy og Azealia Banks’ numre er legende, provokerende og spiller på humor, er Angel Haze’s musik mere mørk og dyster. Hendes historie, som hun overbevisende og uden filter folder ud på ‘Cleaning out My Closet’, sætter streg under, at her er en misbrugt krop, en ødelagt krop:\n“I started starving myself, fucked up my bodily health / I didn’t wanna be attractive to nobody else / I didn’t want the appeal, wanted to stunt my own growth.”\nOg det er i sidste ende den krop og det misbrug, hun har været udsat for, der bliver ammunitionen i hendes tekster, forklarer Svala Vagnsdatter Andersen:\n“Hun er jo et sexobjekt fuldstændigt gone bad. Hun er blevet brugt som objekt, og hendes krop er synligt mærket af følgevirkningerne – hun er underligt tynd; hun har ikke villet være en krop, som hun også synger.”\nNormalt er det jo ekstremt skamfuldt at være blevet misbrugt. Hvordan tolker du det, at hun åbent lægger sin ‘spolerede krop’ frem på den måde?\n“Det er jo en ekstrem selvudstillelse. Men den er også betinget af, at hendes krop netop har været brugt og håndteret og objektiveret før. Hun giver så at sige igen med den genstand, misbrugerne har gjort hende til. Teksten er et empowerment-skridt videre som en ekstrovert selvobjektivering, hvor hun viser sig selv frem og siger: Det her er, hvad jeg er blevet på grund af misbruget.”\nDet ses tydeligt, når Haze synger:\n“And now I’m just standing living breathing proof look at me now / I made it through everything, I made you look like a clown / I’m fucking great can’t fucking hate you nigga look at me now.”\nHer pointerer Svala Vagnsdatter Andersen, at netop fordi hendes krop virker så forkommen, bliver stemmen og teksten i endnu højere grad forbundet med magt og subjektivitet hos Haze:\n“Man kan sige, at stemmen – som jo er fysiologisk betinget – bliver hendes nye krop.”\nKan man i forlængelse af det sige, at Haze, Banks og Candy bruger deres kroppe som ‘våben’ mod den undertrykkelse, de oplever – at kroppen så at sige bliver vejen til frigørelsen?\n“Kroppen er helt sikkert et våben. Den er et lærred, hvorpå man kan male nye billeder, den er stedet for både objektivering og subjektivering, den er et hedonistisk lysthus – og lysten kan også bruges som våben – den er afsæt for sproget og stemmen, men bliver også til gennem sproget og stemmen, så de hænger uløseligt sammen.”\nOg det, at Angel Haze i den grad blotlægger sin krop og sårbarhed på hiphopscenen, vækker opsigt, netop fordi det traditionelt set er mændenes arena:\n“Billedkunsten og litteraturen har historisk set været områder, hvor kvinder har haft mulighed for at komme til orde og blande det politiske og det private. Haze tager det biografiske stof med ind i en mandlig genre – hun vader lige ind på rapscenen – og så får det, hun siger, mere potens, fordi hun allerede har mændenes opmærksomhed. De har jo allerede lyttet til hendes mere konventionelt vrede tekster. Så det er en måde at skabe blikfang og få folk til at lytte efter,” lyder det fra Svala Vagnsdatter Andersen.\nDen overseksualisering, Haze er blevet udsat for i en ung alder, har altså fået et andet udtryk end de umiddelbart mere sorgløse sidestykker Banks og Candy. Men Haze er ikke blevet aseksuel af den grund. Hun er iflg. eget udsagn panseksuel og tænder på både mænd, kvinder og transseksuelle.\nHeller ikke Banks og Candy begrænser deres seksualitet til at være rettet mod ét køn. Og de synes i øvrigt ikke at mene, at deres seksuelle orientering har nogen synderlig betydning. Banks annoncerede i et interview med New York Times, at hun er biseksuel, men at hun ikke gør et stort nummer ud af det:\n“Jeg prøver ikke at være den der biseksuelle, lesbiske rapper. Jeg lever ikke på andre folks præmisser.”\nEller som Brooke Candy svarer på L.A. Weeklys spørgsmål om, hvorvidt hun er lesbisk:\nOg netop ‘whatever’ er et godt svar, hvis kvinderne ønsker at forblive ‘uden for kategori’, mener Svala Vagnsdatter Andersen:\n“Hvis man prøver at svare på det spørgsmål, er man skakmat – så er man straks inde i kategorierne og følger de definitioner, der ligger til grund for spørgsmålets præmisser. Hvis man derimod gerne vil dekonstruere, så svarer man bare ‘whatever’.”\nOg mens man kan spekulere i, om det er en bevidst strategi at tage den mandlige kvotient ud af den seksuelle ligning og derved tage potensen fra mændene, peger Svala Vagnsdatter på, at kvinderne netop ikke proklamerer, at de ikke er til mænd:\n“Det er ligesom, når Brooke Candy siger, at hun både har en pik og en kusse – hun veksler frem og tilbage, og derfor bliver det svært for folk at begære hende på den sædvanlige måde. Hun bliver svær at have med at gøre for os andre, og det er jo en strategi – jeg siger ikke, at hun vælger at være queer som strategi, men det bliver en måde at positionere sig på en flimrende facon.”\nEller som Christian Stadsgaard udtrykker det:\n“Det er totalt sejt – nogle af de her kvinder overskrider alt det, vi har lært på universiteterne. De kan navigere på fuldstændig forskellige måder og stadig have et samlet udtryk. Der er ikke nogen bås at sætte dem i.”\nDet britiske rockikon David Bowie er død, 69 år gammel. Bowie inspirerede flere generationer også i forhold til køn.\nSoultana er den eneste kvindelige rapper i Marokko. Hun rapper om kvindernes manglende rettigheder og mændenes dobbeltmoral, selvo...


Ny guidebog: Her spiser du med garanti godt, når du er i Rom - politiken.dk\nFoto: Jesper Storgaard Jensen\nLa Boule er et nyt lille hul i væggen-spisested, hvor det meste er økologisk og bæredygtigt.\nLa Boule er et nyt lille hul i væggen-spisested, hvor det meste er økologisk og bæredygtigt. Foto: Jesper Storgaard Jensen\nRejser 9. dec. 2019 kl. 15.48\nJesper Uhrup og Jesper Storgaard Jensen\nSpis i Rom 150+ restauranter, barer & cafeer\nJesper Uhrup & Jesper Storgaard Jensen\nMuusmann Forlag, 432 sider, 249,95 kr. I handlen 12. december.\nNy guidebog: Her spiser du med garanti godt, når du er i Rom\nEn ny bog guider til mere end 130 restauranter, fra streetfood til kostbar michelinstjernegourmet, i den italienske hovedstad. Politiken bringer 5 af stederne.\nEn restaurantguide til Rom. På én gang oplagt og helt håbløst«, skriver forfatterne til bogen ’Spis i Rom’, Jesper Uhrup og Jesper Storgaard Jensen.\nRejsebranchen foreslår tre kriterier for regional opdeling\nSAS oplever markant passagernedgang efter en juli med halvtomme fly


Blue Water sikrer transporter til Grønland | Maritime Direct\nBlue Water sikrer transporter til Grønland\nLuftbroen, som beflyves af et Dash 8 fly mellem Danmark og Grønland, med stop på Island for at tanke brændstof, sikrer løbende forsyninger af livsvigtig medicin, COVID-19-prøver med mere.\n”Var det ikke for Air Greenlands og Sundhedsledelsens kompetente og proaktive medarbejdere, kunne forbindelsen ikke have været en mulighed. Så at Blue Water kunne bistå dem med hjælp til at få den logistiske del til at hænge sammen i en i forvejen meget svær situation, det kan vi kun være stolte af”, siger Morten Jakobsen, Operations Manager, Blue Water\nDer er ligeledes etableret en direkte luftfragtsrute mellem København og Kangerlussuaq, hvor de varer til selvstyreejede forsyningsvirksomheder, som er vigtige for at samfundet fungerer, prioriteres.\nDerudover er der ligeledes plads til den generelle godstransport, som benyttes af flere speditører og transportfirmaer. Derfor vil der også være mulighed for fragt af almindeligt gods – både til og fra Grønland – dog kun med to ugentlige frekvenser.\nKilde: Blue Water Greenland\nPrevious articleStort fragtskib får Marstal som hjemby\nNext articleStrid om flytning af Flensborg erhvervshavn


Kuglelynet fra Bruxelles drømte om at blive fodboldspiller, nu prøver han at slå Merkel af banen - TV 2\nHan blev kaldt 'Befrieren fra Bruxelles', men Martin Schulz har haft svært ved at holde liv i drømmen om at erobre posten som forbundskansler.\nIkke et ondt ord om Parchim. Byen med de 17.000 indbyggere råder skam over egen lufthavn, den gennemskæres af Müritz-Elde kanalen, og der er skinnebus til Mecklenburg-Vorpommerns hovedby Schwerin.\nMen så er det også sagt.\nIkke et ondt ord om Parchim, men nogen stor turistseværdighed er byen ikke.\nSPD er Tysklands socialdemokratiske parti og et af verdens ældste politiske partier. Partiet blev grundlagt i 1863.\nDansk pendant: Socialdemokraterne.\nMartin Schulz har siden marts 2017 været partiets formand. Han kom fra posten som formand for Europa-Parlamentet.\nPartiets politiske slogan er Fremtid, Retfærdighed, Europa, og SPD går til valg på bedre social retfærdighed, lighed, solidaritet og dybere integration i EU.\nBlandt partiets mest fremtrædende tidligere ledere er Gerhard Schröder og Heide Simonis, der var Tysklands første kvindelige ministerpræsident.\nIkke desto mindre så er det netop her i Parchim, som de fleste nok bedst kender som et skilt på den monotone motorvejsstrækning mellem Hamborg og Berlin, at socialdemokraternes kanslerkandididat, Merkel-udfordreren Martin Schulz, har sat vælgerne stævne denne formiddag.\nMåske ville han have en bedre chance om fire når, når Merkel ikke mere stiller op!\nKlokken er 11, og det er allerede kandidatens tredje politiske møde i dag. Nærmere betegnet på det ikke særligt prangende ”Stadion am See”, hvor udvalgte ungdomshold slider på grønsværen, mens en yngre kvinde med dreadlocks forsøger at piske en stemning op med sine ihærdige trommesoloer, og et hold ældre kvinder holder liv i pølsegrillen.\n”Nu må vi se, om han kan få overbevist folk, om han skal være forbundskansler. Selv tror jeg ikke på det”, lyder den skeptiske melding fra Hans-Georg Frankenbach, der læner sig op af sin cykel og mest er mødt af op ren og skær nysgerrighed.\nDet er op ad bakke for socialdemokraterne og deres kanslerkandidat. Og Hans-Georg Frankenbach giver dem altså ikke mange chancer:\n”De er jo helt nede i kælderen med en 24 procent af stemmerne, og hvis de vil prøve noget her, jamen, så mangler der jo tilskuere”, lyder analysen, mens han skæver hen til blik-halvtaget, hvor håndfuld tilskuere har taget plads i tromme-helvedet.\nIkke et ondt ord om Parchim. Men noget afgørende hop hen mod kanslerposten bliver der næppe tale om med dagens arrangement på Stadion am See.\nDet er ellers kun nogen få måneder siden, at SPD, det tyske socialdemokrati, var grebet af en ren ”Martin-Mania”.\nFaktisk blev der talt om ”en euforisk stemning” først på året, da den skæggede herre med det funklende blik og det smittende smil blev introduceret for de socialdemokratiske forbundsdagsmedlemmer som deres nye partiformand og kanslerkandidat.\nMartin Schulz blev set som det store håb for SDP. Her ses en tilhænger med en plakat med påskriften 'Tid til Martin'. Foto: RALPH ORLOWSKI / Scanpix Denmark\nDer var nærmest euforisk stemning, da Martin Schulz annoncerede, at han stillede op til kanslerposten. Foto: RALPH ORLOWSKI / Scanpix Denmark\n”En politisk styrtfødsel”, kaldte den borgerlig lejr til det kaotiske forløb, da den hidtidige formand Sigmar Gabriel lod nyheden sive til pressen, inden han delagtiggjorde forbundsdagsmedlemmerne.\nMen uanset omstændighederne, så kunne de næsten ikke få armene ned hos socialdemokraterne. ”Ja, det er vanvittigt”, som et medlem betroede journalisterne efter mødet.\n”Han har ikke bare ramt os lige i hjertet, men også i hovedet og i maven”. Dermed hentydede det begejstrede SPD-medlem ikke til fatale skudsår, som Süddeutsche Zeitungs udsendte tørt tilføjede, men til den kendsgerning, at de garvede politikere i forbundsdagen lod sig rive med af partiets nye håb, ”Befrieren fra Bruxelles”, som en avis kaldte ham.\nForventningerne til kanslerkandidat Martin Schulz var enorme, men det samme var udfordringerne.\nHans baggrund var ikke typisk socialdemokratisk, men det var til gengæld Martin Schulz’ livsforløb.\nHan stammer fra en lille by ved Aachen tæt på den hollandsk-belgiske grænse, hvor han voksede op i små kår med en far, der stemte socialdemokratisk og en mor, der var med til at grundlægge det lokale CDU.\nSom ung drømte han om en karriere som professionel fodboldspiller, men det fik en alvorlig knæskade sat en stopper for. Unge Schulz søgte trøst i smøger og alkohol og var efter eget udsagn ”nok den mest forsumpede 20-årige i hele Tyskland”.\nMen på et tidspunkt indså han, at det ikke kunne fortsætte. ”Jeg sagde til mig selv, at jeg var nødt til at gøre noget radikalt, ellers ville jeg gå i hundene”, har han forklaret.\nSom ung drømte Martin Schulz om en karriere som professionel fodboldspiller. Foto: MARIUS BECKER / Scanpix Denmark\nSvaret fandt han i bøgernes verden. Han gik i boghandlerlære, fik som 27-årig sin egen butik og læste hver aften romaner af Steinbeck og historiske biografier.\nSamtidig indledte han en politisk karriere, blev medlem af SPD og i 1987 med 31 år den yngste borgmester i delstaten Nordrhein-Westfalen.\nHan beklædte borgmesterposten i Würselen, en by af Vejle-størrelse, indtil han stillede op og blev valgt ind i EU-parlamentet. Her kæmpede han sig frem til formandsstolen og formåede at forvandle den til en magtfuld politisk post.\nSom politiker går den 61-årige Martin Schulz for at være frygtløs, han går ikke af vejen for et godt politisk slagsmål. ”Som fodboldspiller var Schulz altid lokomotivet, der fik hevet de andre med”, har en af hans holdkammerater fra dengang fortalt.\nSkepsis i egne rækker\nI de første uger så det faktisk ud til, at kuglelynet fra Bruxelles kunne true den evige Merkel, der snart har siddet ved magten i hele tre runder og altså gerne tager en fjerde runde med.\nMens ”Forbunds-Mutti” i årets første måneder lod, som om hun aldrig havde hørt om sin udfordrer, så rejste Martin Schulz land og rige rundt og fik især mobiliseret mange yngre partimedlemmer.\nMen efterhånden var det, som om gassen langsomt sivede ud af ballonen, og opinionsmålingerne vendte tilbage til det vante billede med Merkel som favoritten og SPDs kandidat som den evige efternøler.\nMartin Schulz er vendt tilbage til tysk politik efter en årrække som formand for EU-Parlamentet. Foto: EMMANUEL DUNAND / Scanpix Denmark\nMåske toppede han for tidligt, måske var problemet, at han især fokuserede på ét emne, nemlig kravet om social retfærdighed.\nDertil kom, at partiet med Schulz i spidsen løb en ind i en stime af dårlige nyheder. Hele tre delstatsvalg tabte partiet i løbet af foråret, deriblandt valget i Nordrhein-Westphalen, Tysklands folkerigeste delstat, og selv om valgnederlagene ikke var noget, Martin Schulz som helt ny formand kunne klandres for, så var det, som om sort uheld klæbede til partiet.\nGlansen var gået af Skt. Martin, og selv om kanslerkandidaten demonstrerer sine driblefærdigheder ved dagens møde i Parchims Stadion am See, så er det, som om hans egne heller ikke længere tror på sejren.\n”Det ville have været meget bedre, hvis han skulle stille op imod en ny CDU-leder”, forklarer Anne Mucha, valgmedarbejder for den lokale SPD-kandidat og tilføjer:\n”Måske ville han have en bedre chance om fire når, når Merkel ikke mere stiller op!”.\nJa, Merkel er en stadig en formidabel modstander, selv om flygtningekrisen har demonstrereret, at og hun ikke længere er usårlig, og at hendes opbakning ikke står mejslet i sten.\nVelvilje og tvivl i Parchim\nIndtil videre kæmper Martin Schulz ufortrødent videre efter devisen, ”du har ikke en chance, grib den”, og på grønsværen i Parchim demonstrerer han sit stærkeste kort: Evnen til at lytte og tale med ganske almindelig mennesker.\nFor nok ligger Angela Merkel milevidt foran i popularitetsmålingerne, men folkelig kan man ikke beskylde hende for at være. Boghandleren fra Würselen taler derimod lige ud af posen, og det er noget, der vækker sympati langt uden for socialdemokraternes rækker.\nMen er det nok til at rive tæppet væk under Merkel?\n”Jeg kan godt lide ham, han virker kompetent og sympatisk” lyder det fra én af deltagerne fra det lokale old boys-hold, der ellers er medlem af Angela Merkels CDU men den her gang er kommet i tvivl:\n”Jeg ender nok med at stemme på Merkel, for man kan jo kun stemme på én”, forklarer Peter Robst, der uden for banen arbejder som ejendomsmægler.\n”Men har Schulz overhovedet en chance?”, vil vi vide.\nEjendomsmægleren sukker dybt og ryster på hovedet. Næppe, forstår vi. Måske er forklaringen ganske ligetil, lader han forstå: ”Det går jo rigtigt godt i Tyskland og det på alle områder”.\nNej, ikke et ondt ord om Parchim, men det er op ad bakke for kuglelynet fra Bruxelles.\nOg indtil videre er der ikke meget, der tyder på, at et stemningsskifte er på vej, hverken her på Stadion am See eller i resten af forbundsrepublikken, trommesolo eller ej.


Hanting Hotel Beijing Dashanzi 798 Branch i Beijing til Bedste Pris-garanti | Agoda.com\nNo. 1 Jiuxianqiao Road, Wangjing Videnskabspark og 798 Art Zone, Beijing, Kina, 100015 - Se på kort\nVil du vide mere om Hanting Hotel Beijing Dashanzi 798 Branch?\nNabolag Wangjing Videnskabspark og 798 Art Zone Wangjing Videnskabspark og 798 Art Zone\nMere om Hanting Hotel Beijing Dashanzi 798 Branch\nHanting Hotel Beijing Dashanzi 798 Branch, der blev renoveret i 2014, garanterer sine gæster et behageligt ophold, uanset om de besøger Beijing på ferie eller på forretningsrejse. Den livlige aktivitet i byens centrum ligger kun 20 km derfra. Med sin praktiske beliggenhed tilbyder dette hotel nem adgang til byens vigtigste seværdigheder.\nPå Hanting Hotel Beijing Dashanzi 798 Branch gøres der alt for at sikre gæsternes komfort. For at opnå dette tilbyder hotellet den mest imødekommende service og de bedste bekvemmeligheder. For gæsternes velbefindende tilbyder hotellet døgn-roomservice, 24-timers vagter, døgnåben reception, hurtig ud- og indtjekning, bagageopbevaring.\n107 værelser fordelt på 4 etager tilbyder et imødekommende og behageligt hjem væk hjemmefra. På nogle værelser kan man finde moderne bekvemmeligheder, som fladskærms-TV, ekstra badeværelse, ekstra toilet, spejl, hjemmesko. Desuden sikrer hotellets væld af fritidstilbud, at du har rigeligt at foretage dig under dit ophold. Uanset hvilket formål din rejse har, så er Hanting Hotel Beijing Dashanzi 798 Branch et fremragende valg, når du er i Beijing.


Gardinbussen Hæggerup - Bestil i dag og få et besøg af prof. gardinbus! | Gardinbusbesoeg.dk\nDu leder efter gardinbussen i Hæggerup som kommer til at give dig lidt inspiration. Så hvordan kan du få fantastisk flotte moderne gardiner lavet til at passe dine vinduer for blot et par dollars.\nNå det behøver ikke at bryde banken til at vende dine gardin ideer til virkelighed. Så hvad slags vindue behandlinger er jeg taler om, der er lavet til at måle og koster ikke en formue. Godt de kaldes gardinbussen i Hæggerup, fordi de hænge i læg, der folder ind i en bølgeform. Læs her for mere info.\nGardinbussen Hæggerup kommer hurtigt og billigt ud til dig\nGå ikke i panik, behøver du ikke at sy eller endda vide noget om gardinbussen i Hæggerup. Det er så simpelt alle kan gøre dette (selv en voksen mand som mig). Hvordan kan jeg vide, har jeg læst om det et eller andet sted og besluttede at dele den med dig.\nSå din spørger hvordan kan du gøre gardinbussen i Hæggerup som denne. Nå det første skridt er:\nDette indlæg blev udgivet i Sjælland og tagget Gardinbussen priser Hæggerup den februar 2, 2017 af admin4210xx.


Lingren Cosmetics > Børster > Makeup børste til mineral foundation\nDenne børste er specielt god til en løs foundation da brugen af en mindre og mere tæt børste giver et bedre dække.\nDe afrundede hjørner gør den nem at vinkle omkring næse, øjne og i andre kroge. Børsten er lavet af syntetisk hår og er derfor blød og nem at anvende til den løse formula. Denne børste som er lavet af syntetiske hår er både blød og tæt.\nDet kan være svært at finde den helt rigtige foundation børste til en løs mineral foundation, da nogle børster er for bløde og andre er for store til at påføre pudderen og blende den ordentligt ind i huden, uden at lave streger eller fremhæve porrer. Denne børste er derfor ideel til påføringen da hårene har en perfekt længde til formålet. Børsten er blød mens de korte hår gør den nemmere at arbejde med og gør det muligt at placere pudderen i krogene af ansigtet uden at den drysser af penslen.\nBørsten er lavet i syntestisk hår, hvilket gør den endnu blødere og nem at rengøre. Vi anbefaler at man vasker alle sine børster minimum en gang månedentligt gerne med en mild håndsæbe og lunkent vand – børsten tørrer i løbet af få timer og kan anvendes allerede senere på dagen.\nØjenskyggepensel flad (anbefalet)


Q&A om COVID-19 | Kommunikation og Sprog\nVi har på denne side samlet nyttige links og svar på en række spørgsmål. Du er altid velkommen til at kontakte os via kontaktformularen eller til at ringe på 3391 9800.\nSiden er senest opdateret 31. maj 2021\nDen 28. januar 2021 besluttede Regeringen at forlænge de skærpede tiltag og restriktioner i Danmark, så de foreløbigt gælder til og med 28. februar 2021.\nDer er også vedtaget forlængelse af diverse hjælpepakker og der er også sket forbedringer af en række hjælpepakker. Det er der en kort beskrivelse af nedenfor. Har du brug for svar på, hvordan du eventuelt er omfattet af en af disse hjælpepakker - så kontakt KS https://kommunikationogsprog.dk/kontakt\nPressemeddelelse fra d. 6. januar 2021:\nForekomsten af den mere smitssomme, britiske virusvariant, cluster B.1.1.7, er stigende i Danmark. For at bevare epidemikontrollen på sigt, er det afgørende, at smitten med denne variant begrænses. Derfor sænkes bl.a. forsamlingsforbuddet til 5 personer ligesom alle generelt anbefales at se så få som muligt.Der er flere steder i landet indikationer på en tiltagende samfundsmitte med cluster B.1.1.7. Den britiske virusvariant vurderes af SSI at være omkring 50-70 pct. mere smitsom end tidligere kendte COVID-19-varianter i Danmark.\nIndsatsgruppen, herunder sundhedsmyndighederne, vurderer, at udbredelsen af denne virusvariant udgør en betydelig risiko for, at samfundsmitten i Danmark kan eskalere markant. Selvom smitten i Danmark umiddelbart ser ud til at være stagneret, og udbredelsen af cluster B.1.1.7 forsat er på et lavt niveau, giver den nuværende situation anledning til bekymring for de kommende uger og måneder. Dette skyldes, at spredningen af cluster B.1.1.7 risikerer at føre til en stejlere epidemikurve med et højere toppunkt.\nSelvom smitten i Danmark er faldet en smule, er der betydelig risiko for, at smitten, som følge af udbredelsen af den britiske variant, igen kan stige eksponentielt i februar måned. Med henvisning hertil har Indsatsgruppen besluttet at hæve risikoniveauet i varslingssystemet for COVID-19 til 5 i hele landet.\nIndsatsgruppen, herunder sundhedsmyndighederne, vurderer, at der er behov for yderligere tiltag for at begrænse den sociale kontakt og bryde smittekæderne. Disse yderligere tiltag skal bl.a. forebygge de voldsomme stigninger i smitten, som det bl.a. er set i Storbritannien.\nRegeringen har valgt at følge Indsatsgruppens, herunder sundhedsmyndighedernes, anbefalinger for at begrænse spredningen af COVID-19, herunder cluster B.1.1.7.\nPå den baggrund iværksættes bl.a. følgende tiltag – foreløbigt til og med søndag den 17. januar 2021:\nForsamlingsforbuddet sænkes fra 10 til 5 personer. Personer fra samme husstand og nærmeste pårørende er undtaget, så længe man ikke er flere end 10 personer til stede. Derudover er visse fællesområder, hvor personer, som ikke tilhører samme husstand, bor, hvis deres boligforhold tilsiger, at de i praksis ikke kan undgå et vist mål af omgang med hinanden (gældende fra onsdag den 6. januar 2021 kl. 12:00).\nHjælpepakker med virkning fra 1. november 2020 og senere\nSom følge af det stigende smittetryk og myndighedernes ændrede retningslinjer, har regeringen sammen med en række af Folketingets partier indgået flere aftaler om hjæpepakker. Både genåbning af tidligere pakker, forbedring af eksisterende pakker samt tilføjet nye elementer. Arbejdsmarkedets parter har også indgået aftaler om fx ny model for arbejdsfordling.\nHar du brug for at vide noget mere konkret i forhold til din situation er du velkommen til at kontakte KS: http://Skriv til os\nI det følgende gennemgås de mest relevante punkter fra hjælpepakkerne:\nHvis du er er ansat i en virksomhed, som er tvunget til at lukke på grund af coronarestriktioner, vil virksomheden kunne få lønkompensation. Kompensationen udgør 75% af lønudgiften til hjemsendte ansatte på funktionærvilkår og 90% af lønnen til hjemsendte ikke funktionærer. I begge tilfælde er der et loft på kr. 30.000 per måned. Kontakt KS for nærmere rådgivning.\nKompensationsordning for selvstændige, freelancere og kombinatører - aftalt d. 9. februar 2021\nForlængelse af dagpengeretten, retten til sygedagpenge og suspension af 225-timers reglen\nSuspensionen af 225-timers reglen (gælder for kontanthjælpsmodtagere) forlænges tilsvarende med to måneder til og med 30. april 2021.\nUdvidede SU- lånemuligheder\nDe udvidede SU-lånemuligheder for elever og studerende bliver forlænget til og med februar 2021. Det indebærer at du, hvis du er studerende på en videregående uddannelse, eller er i lønnet virksomhedspraktik, vil have ret til at optage ekstra SU-lån og slutlån i januar og februar for op til 6.468 kr. pr. måned ud over de gældende stipendie- og SU-lånemuligheder. Studerende, der under deres nuværende uddannelse har modtaget SU, men pt. hverken kan modtage SU eller slutlån, kan tildeles slutlån i tre måneder. Se mere her: https://www.su.dk/covid-19-og-su\nForlængelse af frist for afslutning af Ph.d\nPh.d. studerende, som ikke kan afslutte deres ph.d. inden for fristen på grund af COVID-19, kan få forlænget fristen, hvis universitetet efter en konkret og individuel vurdering beslutter, at forlænge fristen som følge af restriktioner i forbindelse med håndteringen af COVID-19.\nLøn og ansættelsesvilkår: tilbagevenden til arbejdet, ned i løn, hjemsendelse, arbejdsfordeling, opsigelse, ferie og afspadsering, nyt job\nKan min arbejdsgiver meddele, at jeg skal vende tilbage til mit arbejde med dags varsel?\nJa, du kan blive bedt om at møde på arbejde med dags varsel, hvis du som privatansat er hjemsendt med lønkompensation, da det er en betingelse for denne ordning, at man kan genoptage arbejdet med dags varsel. Hvis du er hjemsendt uden lønkompensation (gælder både offentligt og privatansatte) og arbejder hjemme, kan du i princippet også blive kaldt tilbage med dags varsel. Hvis du er udfordret af et meget kort varsel, vil vi anbefale, at du drøfter dette med din arbejdsgiver.\nJeg er blevet bedt om at møde på arbejde igen, men har mindreårige børn hjemme, som ikke kan komme i skole/institution. Kan jeg blive hjemme af den grund?\nNej det kan du ikke. Du er nødt til at finde alternativ pasning, hvis din arbejdsgiver beder dig møde på arbejde. Du kan selvfølgelig prøve at aftale fortsat hjemmearbejde eller finde en alternativ løsning med din arbejdsgiver, men du kan ikke nægte at møde på grund af børnene.\nJeg benytter offentlig transport til arbejde\nDu skal være opmærksom på, at du stadig skal overholde din sædvanlige mødetid, selvom du rejser med det offentlige til og fra arbejde. Du kan derfor risikere at få problemer på din arbejdsplads, hvis du kommer for sent, selvom det skyldes, at du følger regeringens opfordringer. Vær opmærksom på at regeringen har indført krav om mundbind eller visir i al offentlig og privat kollektiv transport, taxi og færger.\nJeg skal møde på arbejde igen, men er bekymret for at blive smittet af mine kollegaer. Kan jeg nægte at møde op?\nVi anbefaler, at I sammen med ledelsen aftaler forholdsregler. Det er arbejdsgivers ansvar at sikre et sundt og sikkert arbejdsmiljø - og det gælder også i forhold til kunder. Du kan ikke nægte at møde på arbejde på grund af din bekymring, medmindre du kan dokumentere at fremmøde udgør en fare for dit liv og helbred.\nKontakt KS for rådgivning, hvis du er i tvivl og følg med herinde på hjemmesiden, hvor vi løbende opdaterer, når der er nye informationer.\nKan jeg blive pålagt at tage til udlandet på erhvervsrejse?\nFølg Udenrigsministeriets (med fleres) retningslinjer i lyset af udbruddet af COVID-19. Udenrigsministeriets rejsevejledninger opdateres løbende, afhængigt af vurderingen af smitteudvikling og indrejserestriktioner for danskere i de enkelte land. Vi anbefaler, at du tjekker Udenrigsministeriets rejsevejledninger, downloader app'en Rejseklar og tilmelder dig Danskerlisten. Læs mere om ministeriets rejseråd og rejsevejledningerne her – og kontakt KS, hvis du er i tvivl.\nKan min arbejdsgiver sætte mig ned i løn?\nNej, det kan din arbejdsgiver ikke. Derimod kan I aftale, at lønnen sættes ned.\nHvis din arbejdsgiver vil sætte dig ned i løn, har du krav på et varsel svarende til dit opsigelsesvarsel, og du kan vælge at betragte dig som opsagt, hvis du ikke vil acceptere de ændrede vilkår.\nHvor langt varslet er, afhænger af om du er funktionær eller ej. Du er funktionær, bl.a. når du arbejder med sprog, kommunikation eller administration i gennemsnitligt 8 timer om ugen eller derover.\nHvis du overvejer at acceptere en aftale om lønnedgang for at undgå opsigelse, anbefaler vi, at aftalen kun gælder for en aftalt periode, og relaterer sig til den konkrete coronasituationen. Vi anbefaler desuden, at I aftaler, at du i tilfælde af opsigelse får din sædvanlige løn fra før aftalens indgåelse i opsigelsesperioden. Det er også vigtigt at prøve at aftale en tilsvarende nedsættelse af arbejdstiden i perioden. Det er nemlig ikke en forudsætning.\nNår det er vigtigt med en aftalt periode, og helst så kort som mulig, fx max tre måneder, hænger det også sammen med, at hvis din virksomhed går konkurs, så vil den løn, du kan få dækket fra Lønmodtagernes Garantifond afspejle den løn, du har på konkurstidspunktet og den aftale, du har om lønnedgang indtil denne ophører.\nUnder alle omstændigheder kan det være vigtigt, at du aftaler et lønniveau, der sikrer, at du ikke mister retten til fulde dagpenge, dvs. at du gennemsnitligt skal tjene kr. 23.336 for fuldtidsforsikrede og kr. 15.557 for deltidsforsikrede om måneden. Det gælder, hvis du ikke har haft et almindeligt lønnet job inden for de sidste 2 år.\nKan min arbejdsgiver sætte mig ned i tid og løn – og hvad skal jeg særligt være opmærksom på?\nHvis du har en aftalt arbejdstid, kan din arbejdsgiver som udgangspunkt ikke bare sætte dig ned i tid. Men I kan aftale, at arbejdstiden ændres. I den forbindelse kan der eventuelt være tale om arbejdsdeling – altså at der arbejdes nogle dage eller uger, mens der ikke arbejdes på andre dage/uger. Kontakt hurtigt KS, hvis du bliver præsenteret for en aftale om arbejdsfordeling efter den nye model. Du har 24 timer til at beslutte dig for, om du vil være med i ordningen.\nHvis I ikke aftaler en ændret arbejdstid, har du krav på et varsel svarende til dit opsigelsesvarsel, og du kan vælge at betragte dig som opsagt, hvis du ikke vil acceptere de ændrede vilkår.\nHvor langt varslet er, afhænger af, om du er funktionær eller ej. Du er funktionær, når du blandt andet arbejder med sprog, kommunikation eller administration i 8 timer om ugen i gennemsnit eller derover.\nHvis du overvejer at acceptere en aftale om nedsat arbejdstid og lønnedgang for at undgå opsigelser, anbefaler vi, at aftalen kun gælder for en aftalt periode, og relaterer sig til coronasituationen. Vi anbefaler desuden, at I aftaler, at du i tilfælde af opsigelse får din sædvanlige løn fra før aftalens indgåelse i opsigelsesperioden. Det er også vigtigt at aftale en tilsvarende nedsættelse af arbejdstiden i perioden. Dette er nemlig ikke en forudsætning.\nNår det er vigtigt med en aftalt periode – og helst så kort som mulig – fx max 3 måneder, hænger det også sammen med, at hvis din virksomhed går konkurs, så vil den løn, du kan få dækket fra Lønmodtagernes Garantifond afspejle den løn, du har på konkurstidspunktet og den aftale, du har om lønnedgang indtil den ophører.\nHvordan forholder jeg mig, hvis jeg ikke får min løn til tiden?\nI første omgang skal du kontakte KS. Hvis det er fordi virksomheden går konkurs, vil dit krav på løn være dækket af Lønmodtagernes Garantifond.\nJeg er ansat på timeløn, og nu aflyser min arbejdsgiver mine vagter. Kan de det?\nDet afhænger af dine konkrete ansættelsesvilkår.\nHvis dine timer på forhånd er fastsat – for eksempel, hvis du er garanteret et vist antal timer pr. uge og/eller du møder ind i henhold til en fast vagtplan – så kan din arbejdsgiver ikke bare aflyse timerne og du skal have din løn. Så skal din arbejdsgiver følge de opsigelsesbestemmelser, som gælder efter din kontrakt eller eventuelt de bestemmelser, som gælder for ændring af vagtplaner. Der kan evt. være overenskomstmæssige bestemmelser, der giver mulighed for hjemsendelse uden løn.\nHvis du ikke har et garanteret timetal, eller hvis der ikke er en fast vagtplan – for eksempel hvis du er tilkaldevagt – så kan din arbejdsgiver godt meddele, at der fremover, eventuelt for en vis periode, ikke er flere timer/vagter. kontakte KS\nHvor meget får jeg i løn, hvis jeg sendes hjem med lønkompensation opdateret 15. december 2020\nDu får din fulde løn, idet din arbejdsgiver skal dække den del af lønnen, der ikke kompenseres af staten.\nDet er en forudsætning for, at din arbejdsgiver kan få lønrefusion, at du ikke arbejder, mens du er sendt hjem.\nLønkompensationsordningen kan også anvendes, hvor der forinden lokalt er opnået enighed om midlertidig lønnedgang. Det er i så fald den nedsatte løn, der anvendes i lønkompensationsordningen.\nHvis du er er ansat i en virksomhed, som er tvunget til at lukke på grund af coronarestriktioner, vil virksomheden kunne få lønkompensation. Kompensationen udgør 75% af lønudgiften til hjemsendte ansatte på funktionærvilkår og 90% af lønnen til hjemsendte ikke funktionærer. I begge tilfælde er der et loft på kr. 30.000 per måned.\nVær opmærksom på, at din arbejdsgiver kan varsle afholdelse af feriedage dog makismalt 5 dage med indførelsen af lønkompensationsordningen her fra 2021.\nSkal/må jeg arbejde, hvis jeg bliver sendt hjem med lønkompensation?\nNej, du må ikke arbejde, hvis du er omfattet af aftalen om lønkompensation. Hvis du bliver sendt hjem og skal arbejde hjemmefra, skal din arbejdsgiver betale din almindelige løn, uden at få kompensation.\nJeg er blevet opsagt – kan jeg blive omfattet af aftalen om lønkompensation?\nHvis du er opsagt før aftalen blev indgået bliver du ikke omfattet. Aftalen om lønkompensation gælder for lønmodtagere, der ikke bliver opsagt, men i stedet sendt hjem uden at skulle arbejde hjemmefra.\nVi foreslår, at du overvejer at aftale med din arbejdsgiver at opsigelsen annulleres og du i stedet fortsat er ansat og indtræder i lønkompensationsordningen.\nVirksomhederne kan kun benytte sig af aftalen, hvis de ikke efterfølgende opsiger medarbejdere, da aftalens formål er at begrænse fyringer. Kontakt KS, hvis du er i tvivl.\nHvis du bliver ledig, så husk, at dit kontingent til KS sættes ned. Læs mere her.\nKan jeg blive omfattet af arbejdsfordeling?\nArbejdsfordelingsordningen gør det muligt at nedsætte arbejdstiden og lønnen midlertidigt i en periode, uden at de berørte medarbejdere afskediges.\nDu kan blive omfattet af ordningen, forudsat at reglerne for arbejdsfordeling er fulgt. Det gælder såvel den eoprindelige ordning og de vedtagne regler om ny måde at lave arbejdsfordeling på. Konsekvensen af arbejdsfordeling er, at du som medarbejder går på nedsat tid og får supplerende dagpenge (hvis du er medlem af en A-kasse), svarende til nedgangen i arbejdstid. Satsen er højere end den almindelige dagpengesats - op til 23.000 kr. Alle typer medarbejdere kan indgå aftale om arbejdsfordeling, også funktionærer. Jobcenteret registrerer medarbejderne og underretter deres a-kasser om, hvilke medarbejdere der er på fordeling.\nKontakt KS, hvis du bliver spurgt om du vil indgå i en arbejdsfordeling. Kontakt KS\nArbejdsfordelingen er etableret i henhold til en kollektiv overenskomst eller aftale\nI en række overenskomster er der adgang til at etablere arbejdsfordeling. Det sker typisk ved, at arbejdsgiveren aftaler arbejdsfordelingsordningen med den lokale tillidsrepræsentant. Når aftalen er indgået, gælder den for alle, som er ansat i henhold til den pågældende overenskomst. De enkelte ansatte kan således ikke vælge, om de vil være omfattet af arbejdsfordelingen eller ej. Når aftalen er indgået, og de opstillede betingelser er opfyldt, kan de ansatte, der er omfattet af arbejdsfordelingen, få supplerende dagpenge, så længe de er omfattet af arbejdsfordelingen, og de i øvrigt opfylder betingelserne for at få supplerende dagpenge.\nPå områder, hvor der ikke er overenskomst, eller hvor overenskomsten ikke indeholder regler om arbejdsfordeling, kan der indgås en kollektiv aftale mellem arbejdsgiveren og samtlige ansatte i den virksomhed, virksomhedsafdeling eller produktionsenhed, som arbejdsfordelingen skal omfatte. Det er en betingelse, at alle i den pågældende virksomhed, virksomhedsafdeling eller er enige i og individuelt indgår aftalen, og at der ifølge aftalen gælder ens vilkår for dem, der er omfattet af aftalen. Hvis bare én af de ansatte i den pågældende afdeling ikke vil tiltræde aftalen, kan arbejdsfordelingen ikke etableres. Når aftalen er indgået, og de opstillede betingelser er opfyldt, kan de ansatte, der er omfattet af arbejdsfordelingen, få supplerende dagpenge, så længe de er omfattet af arbejdsfordelingen, og de i øvrigt opfylder betingelserne for at få supplerende dagpenge.\nUnder en arbejdsfordeling kan du ikke få lønsikring.\nNy midlertidig arbejdsfordelingsaftale pr. 14. september 2020 - fortsat gældende\nRegeringen og arbejdsmarkedets parter er blevet enige om en ny midlertidig arbejdsfordelingsordning på det private arbejdsmarked som et supplement til den eksisterende.\nDen nye midlertidige ordning træder i kraft 14. september 2020 og kan etableres indtil den 31. december 2021.\nHovedelementer i aftalen er blandt andet:\nDen maksimale dagpengesats for personer i den nye ordning forhøjes til 143,50 kr. i timen – svarende til 23.000 kr. for en fuldtidsledig. Dette beløb er i dag 19.083,- kr.\nMan forbruger ikke af sin dagpengeperiode, når man er på arbejdsfordeling, og man er ikke forpligtet til at søge job.\nDen nye ordning vil gælde alle medarbejdere på hele det private arbejdsmarked, såvel det overenskomstdækkede område som det ikke-overenskomstdækkede område.\nDen enkelte medarbejder kan beslutte ikke at ville være omfattet af ordningen. Virksomheden kan så vælge om de vil afskedige den pågældende medarbejder.\nHvis man bliver præsenteret for et ønske fra sin arbejdsgiver om at indgå i en arbejdsfordeling, har man i denne midlertidige ordning 24 timer på en hverdag til at tage stilling til, om man vil indgå i ordningen.\nVirksomheden skal anmelde ordningen til Jobcentret, og som medarbejder skal man melde sig ledig på Jobnet samt uploade sit CV inden 14 dage efter anmeldelsen af ordningen.\nKontakt KS for vejledning.\nKan jeg blive opsagt, fordi min arbejdsgiver mister indtjening, eller hvis der ikke er mere arbejde på grund af coronavirussen?\nDu kan blive sagt op efter de sædvanlige regler i de situationer, hvor virksomheden taber omsætning pga. mistede ordrer, kunder eller lignende. Som udgangspunkt vil en opsigelse pga. arbejdsmangel eller økonomiske problemer være saglig, men det er en konkret vurdering af situationen i den enkelte virksomhed.\nKontakt KS, hvis du står i denne situation.\nKan min arbejdsgiver kræve, at jeg afspadserer eller holder ferie?\n09-02-21: Ved brug af den nye model for arbejdsfordeling kan arbejdsgiver kræve afholdes af op til 5 feridage. Se tidligere afsnit.\nDanmark befinder sig i en ekstraordinær og særlig situation. Alle er enige om, at arbejdsgivere, der lider et væsentligt driftsmæssigt tab, kan fravige de normale varslingsregler og i stedet varsle ferie med meget kort eller intet varsel.\nPå det offentlige område blev det i første omgang meldt ud, at man ikke skulle afspadsere eller holde ferie de første to uger, man var sendt hjem. Til gengæld skulle man stå til rådighed og arbejde, og det gælder stadig.\nI forbindelse med at hjemsendelserne er forlænget til og med den 10. maj 2020, har de faglige organisationer og de offentlige arbejdsgivere indgået aftaler om afvikling af frihed i forbindelse med forlængelsen. Læse mere under ”særligt for offentligt ansatte”.\nI den private sektor er udgangspunktet, at det er i orden at pålægge brug af flex og afspadsering, forudsat at du ikke har opgaver at løse. Ferie skal i udgangspunktet varsles, restferie med 1 måned og hovedferie med 3 måneder. Restferie p.t. er ferien optjent i 2018, som skal være holdt inden d. 1. maj 2020. Der er en mulighed for arbejdsgiver til at undlade dette varsel, hvis ”særlige forhold gør sig gældende”. Dette gælder, hvis du sidder i uopsagt stilling. Der gælder andre regler, hvis du er blevet opsagt. Så kan din arbejdsgiver ikke kræve, at du holder hovedferie i opsigelsesperioden, hvis dit opsigelsesvarsel er på 3 måneder eller derunder.\nI den aktuelle situation vil arbejdsgivere kunne varsle afspadsering uden varsel. Hvis man afspadserer, vil du have ret til løn.\nHvis du er begyndt på ferien, kan den ikke inddrages. Kun hvis du ikke er begyndt på ferien endnu, kan den muligvis inddrages, hvis der er ”væsentlige, upåregnelige driftshensyn” der gør det nødvendigt. Det er KS’ vurdering, at den nuværende situation på arbejdsmarkedet gør, at dette konkret rent faktisk kan være tilfældet. Kontakt KS, hvis du er i tvivl.\n03-04-20: Ny lov giver mulighed for i helt særlige situationer som følge af COVID-19 at udskyde ferie til en efterfølgende afholdelsesperiode.Et enigt Folketing har vedtaget, at ferie, som ikke kan holdes i ferieåret, kan udskydes til den efterfølgende afholdelsesperiode, hvis væsentlige, upåregnelige driftsmæssige hensyn gør det nødvendigt i forbindelse med COVID-19. Udskydelsen omfatter både ferie, som er fastlagt, og ferie, der ikke er fastlagt. Udskydelse af ferie vil først og fremmest skulle ske efter aftale mellem en arbejdsgiver og en lønmodtager, men kan også ske efter pålæg fra arbejdsgiveren.\nDer er tale et midlertidigt initiativ som følge af COVID-19, og loven vil kun gælde ferie, der er optjent efter den gældende ferielov til brug i ferieåret 2019/2020 og i det korte ferieår fra 1. maj 2020 til 31. august 2020. Læs loven her.\nUanset om ferien kan inddrages eller ej, kan I aftale, at den aflyses.\n5. juni 2020: Hvis din arbejdgiver benyttede sig af muligheden for at benytte lønkompensationsordningen frem til og med d. 29. august 2020, kunne du blive mødt med krav om at afholde op til 15 feriedage, hvis du optjent dem i henhold til ferieloven. Hvis det ikke var tilfældet, måtte arbejdsgiveren betale for dagene. Kontakt KS, hvis du er i tvivl.\nJeg har planlagt en ferierejse til udlandet, som nu er aflyst. Skal jeg holde ferien som planlagt, selvom jeg nu ikke kommer afsted?\nJa, det skal du. Medmindre du aftaler andet med din arbejdsgiver.\nDu har kun ret til at udskyde ferien, hvis du bliver syg, inden ferien starter. Ligesom sygdom under din ferie (inden for nærmere rammer) kan give dig ret til erstatningsferie.\nHvad sker der, hvis jeg tager på ferie i udlandet, selvom dette frarådes? Opdateret 20. november\nUdenrigsministeriet har ændret sine rejsevejledninger, så der er åbent for rejser til Island, Norge og Tyskland, mens alle ikke-nødvendige rejser til andre lande fortsat frarådes.\nVi anbefaler derfor, at du tjekker ministeriets rejsevejledninger, inden du planlægger rejsen.\nHvis du tager afsted til et land, hvor alle ikke-nødvendige rejser frarådes, skal du være opmærksom på, at der på mange arbejdspladser gælder retningslinjer, som pålæger dig at blive hjemme fra arbejde i 14 dage efter hjemkomsten for at begrænse risikoen for smittespredning. Hvis du ikke kan løse opgaverne hjemmefra vil du som udgangspunkt ikke have ret til løn i perioden. Det kan også have ansættelsesretlige konsekvenser.\nDet kan også betyde, at du ikke er dækket af din rejseforsikring. Du kan læse om Trygs rejseforsikring her.\nKan min arbejdsgiver pålægge mig at holde ferie, jeg ellers har aftalt at udskyde til næste ferieår?\nNej, der er ikke hjemmel i ferieloven til at pålægge dig at holde ferie, som allerede er aftalt udskudt til næste ferieår, men det kan ændre sig, hvis coronasituationen fortsætter. Du og din arbejdsgiver kan også aftale, at ferien holdes.\nKan jeg blive pålagt at holde fri, mens jeg er sygemeldt?\nJeg er gået ned i løn. Hvad betyder det, når jeg skal holde ferie med løn?\nHvis du har optjent ret til ferie med løn, skal du have din sædvanlige faste løn inkl. pension under ferien på det tidspunkt, hvor du holder ferie. Det gælder også selvom din løn har ændret sig siden optjeningsåret, medmindre det skyldes at du også er gået ned i tid.\nEn lønnedgang i optjeningsåret påvirker de feriepenge, som din arbejdsgiver skal indbetale til Feriekonto, hvis du fratræder. Feriepenge beregnes med 12,5% af den skattepligtige løn i optjeningsåret\nDu kan beregne dine feriepenge her.\nJeg er gået ned i tid. Hvad betyder det, når jeg skal holde ferie?\nHvis du aftaler at gå op eller ned i tid, får det betydning for din løn på det tidspunkt, du holder ferie. Din løn under ferien reguleres forholdsmæssigt på baggrund af en differenceberegning. Du kan læse mere her og kontakt KS, hvis du har spørgsmål.\nJeg starter nyt job, men opstarten er udskudt eller aflyst pga corona. Hvad gør jeg?\nJeg er ledig og skulle starte den 1. april 2020. Nu har min kommende arbejdsgiver meddelt, at han vil udskyde min første dag til den 1. maj 2020 på grund af coronasituationen. Hvad sker der, hvis jeg siger ja til dette?\nHvis I er enige om at udskyde din startdato, skal du huske at få rettet datoen i din ansættelseskontrakt. Når I udskyder din startdato, er du ikke berettiget til løn fra 1. april men da du fortsat er ledig, vil du stadig kunne få dagpenge og eventuel lønsikring frem til du starter på dit nye arbejde.\nJeg skulle starte nyt arbejde 1. maj, men nu har min kommende arbejdsgiver meddelt, at jeg ikke skal starte alligevel. Hvad gør jeg nu?\nDu har krav på at få løn i dit opsigelsesvarsel, når din kommende arbejdsgiver beslutter, at han ikke kan lade dig starte alligevel. Dit opsigelsesvarsel vil fremgå af din kontrakt. Har I aftalt prøvetid vil varslet typisk være 14 dage. Hvis din kommende arbejdsgiver ikke vil betale løn i dit opsigelsesvarsel, skal du kontakte kontakte KS for bistand. I forhold til din dagpengeret, skal du kontakte A-kassen for yderligere vejledning.\nJeg har opsagt mit job for at overtage nyt job pr. 1.oktober. Min nye arbejdsgiver har udskudt startdatoen til den 1. november\nDu vil i den mellemliggende periode ikke kunne modtage dagpenge på grund af de nuværende rådighedsregler. Vi anbefaler derfor, at du kontakter A-kassen hurtigst muligt, for at få yderlige vejledning om din situation.\nSmitterisiko, børnepasning, arbejdsskadeforsikring\nHvad skal jeg gøre, hvis jeg har symptomer på coronavirus?\nRing til egen læge, hold dig hjemme, til du er fri for symptomer og sygemeld dig til din arbejdsgiver. Følg i øvrigt myndighedernes retningslinjer, som du kan læse her.\nDu har ret til din sædvanlige løn.\nJeg er gravid. Skal jeg gå på arbejde?\nSundhedsstyrelsen har en række anbefalinger til personer, der er i en særlig risikogruppe – herunder gravide. Det kan være vanskeligt at overholde anbefalingerne, når man skal møde på arbejde. Derfor bør din arbejdsgiver tage særligt hensyn til dig og sende dig hjem med løn – og hvis det er muligt bede dig arbejde hjemmefra.\nDet er i sidste instans en lægelig vurdering, om det er forsvarligt at gå på arbejde. Hvis arbejdsgiver ønsker, at du som gravid møder på arbejdspladsen, bør du tale med din læge om det.\nSundhedsstyrelsens seneste anbefaling (15.9.20): Hvis du er gravid og ansat i sundheds-, social- og ældresektor eller i dagtilbud 0-6 år, og hvis du har arbejdsfunktioner med tæt kontakt til patienter, borgere eller børn, skal du omplaceres til andre arbejdsopgaver, hvor du ikke har tæt kontakt med andre fra fulde 28 graviditetsuger (28+0) og resten af graviditeten. Hvis omplacering eller hjemmearbejde ikke er muligt skal du fraværsmeldes.\nHvordan håndteres COVID19-situationen på arbejdspladsen og i forhold til kunder og eksterne kontakter? Opdateret 20. november 2020\nVi anbefaler, at I sammen med ledelsen aftaler forholdsregler. Det er arbejdsgivers ansvar at sikre et sundt og sikkert arbejdsmiljø - og det gælder også i forhold til kunder.\nDu kan læse myndighedernes retningslinjer for kontorarbejdspladser her:\nLov om arbejdsgivers ret til at pålægge medarbejdere at blive testet for COVID 19\nFolketinget har 18. november vedtaget regeringens lovforslag om arbejdsgivers adgang til at pålægge medarbejderne at få foretaget en coronatest, og meddele arbejdsgiver resultatet.\nLoven siger for det første, at der skal være et sagligt grundlag for at pålægge medarbejderne at få foretaget en test. Ér der det, har medarbejderne pligt til at få foretaget testen og meddele resultatet til arbejdsgiver. Arbejdsgiver skal afholde alle omkostninger og betale for eventuel transport og honorering, hvis testen foretages uden for arbejdstiden. Hvis du ikke retter dig efter et sagligt pålæg, kan dette i sidste ende medføre ansættelsesretlige sanktioner (i sin yderste konsekvens fyring), hvis arbejdsgiver på forhånd har gjort opmærksom på dette.\nLoven gælder både for offentligt og privatansatte, og bortfalder automatisk med udgangen af juni 2021.\nTil dig, der bruger offentlig transport ændret 2. september 2020\nDu skal være opmærksom på, at du stadig skal overholde din sædvanlige mødetid, selvom du rejser med det offentlige til og fra arbejde. Du kan derfor risikere at få problemer på din arbejdsplads, hvis du kommer for sent, selvom det skyldes, at du følger regeringens opfordringer.\nArbejdsgiverorganisationerne har i den forbindelse opfordret til, at der udvises størst mulig fleksibilitet på arbejdspladserne. Aftal derfor eventuelle ændringer af din mødetid med ledelsen, hvis det bliver nødvendigt at komme/gå tidligere eller senere end sædvanligt. Du kan læse mere om transportministeriets anbefalinger vedrørende kollektiv trafik her: Transportministeriets anbefalinger.\nDu skal stadig skal overholde din sædvanlige mødetid, selvom du rejser med det offentlige til og fra arbejde. Du kan derfor risikere at få problemer på din arbejdsplads, hvis du kommer for sent, selvom det skyldes, at du følger regeringens opfordringer. Vær opmærksom på at regeringen har indført krav om mundbind eller visir i al offentlig og privat kollektiv transport, taxi og færger.\nMit barn er sendt hjem fra skole og institution.Kan jeg blive hjemme for at passe mit barn? Opdateret 14. september 2020\nBeskæftigelsesminister Peter Hummelgaard vil snarest muligt få den stemt igennem i Folketingssalen, så forældrene hurtigt kan glæde af den. Se aftalen her.\nMå jeg tage mit barn med på arbejde?\nDu kan kun tage dit barn med på arbejde, hvis din arbejdsgiver tillader det. Derudover er det ikke alle arbejdspladser, som er børneegnede, og i den nuværende situation, hvor myndighederne har opfordret til undgå tæt kontakt på arbejdspladserne, vil det sjældent være hensigtsmæssigt at tage børn med på arbejde.\nDækker min arbejdsgivers arbejdsskadeforsikring, når jeg arbejder hjemme?\nHvis du som medarbejder til skade under hjemmearbejde, er du fortsat dækket af arbejdsgiverens arbejdsskadeforsikring, hvis skaden skyldes arbejdet eller de forhold, som arbejdet foregår under. Grænserne er naturligvis mere uklare, når medarbejdere arbejder hjemme, og formodningen for, at ulykken skyldes arbejdet, er ikke helt den samme, når skaden sker under hjemmearbejde. Arbejdsgiveren har ikke mange muligheder for at påvirke indretning af hjemmet eller hjemmearbejdspladsen og bærer derfor ikke risikoen for skader, der skyldes hjemmets indretning m.m. Det afgørende er, om din adfærd var bestemt af arbejdsforholdet eller ikke, og om du var beskæftiget i arbejdsgiverens interesse.\nJeg er i en risikogruppe, kan jeg blive hjemme fra arbejde?\nFolketingets partier er 15. maj 2020 blevet enige om en ordning, så medarbejdere i en risikogruppe kan blive hjemme fra arbejde i genåbningsfasen. Det er din egen læge, som vurderer, om du befinder dig i en risikogruppe. Se sundhedsstyrelsens retningslinjer om personer i særlige risikogrupper her.\nHvis du befinder dig i en risikogruppe, kan du efter aftale med din arbejdsgiver blive væk fra arbejdet med løn i fraværsperioden under genåbningen. Forudsætningen er, at du ikke kan arbejde hjemmefra eller blive omplaceret, så smittefaren kan undgås. Din arbejdsgiver kan i denne periode få refusion for sygedagpengene fra første dag og indtil du er blevet testet negativ. Ordningen er indtil videre forlænget til 31. marts 2021.\nI regioner og kommuner, kan ansatte , som befinder sig i en risikogruppe eller som er pårørende til familiemedlemmer i en særlig risikogruppe, og som er fritaget for tjeneste, kan blive hjemme med løn. Aftalerne mellem de faglige organisationer og de regionale og kommunale arbejdsgivere er indtil videre forlænget frem til 31. januar 2021. I skrivende stund er aftalen i staten ikke forlænget, men det forventes at komme på plads snarest.\nDen regionale aftale.\nDen kommunale aftale.\nKontakt eventuelt KS.\nSærligt for dagpengemodtagere og sygedagpengemodtagere\nNu skal du igen stå til rådighed, hvis du er ledig – beskæftigelsesindsatsen er åbnet 27. maj. Opdateret 16. juni 2020\nHvis du er ledig, skal du stå til rådighed for arbejdsmarkedet. Det betyder, at du skal søge 2 jobs om ugen, komme til møder i jobcentret og a-kassen samt udfylde Min Plan, Krav til jobsøgning og have et tilgængeligt CV på jobnet.dk\nDin ret og pligt til aktivering er også tilbage. Det vil sige, at du har ret til at komme i løntilskudsjob og virksomhedspraktik.\nDit forbrug af dagpengeperioden ændres løbende - se også hvad din a-kasse skriver på deres hjemmeside for de nyeste regler.\nOpbruger jeg min dagpengeret?\nMister du din dagpengeret mellem 10 nov. 2020 - 31. okt. 2021?\nHvis du mister din dagpengeret mellem 1. november 2020 og 31. oktober 2021 -så får du automatisk 2 måneders ekstra dagpengeret.\nLedig i perioden 1. januar 2021 - 30. april 2021\nDagpengeperioden fra den 1. januar 2021 til den 28. februar 2021 tæller ikke med i det samlede dagpengeforbrug. Det gælder både for supplerende dagpenge og almindelige dagpenge. Så er du ledig i hele eller dele af perioden 1. januar 2021 til 31. februar 2021, så er din dagpengeperiode "gratis" i det tidsrum og kan ses som en forlængelse af dagpengeperioden.\nLedig i perioden 1. marts 2020 - 31. august 2020\nDagpengeperioden fra den 1. marts 2020 til den 31. august 2020 tæller ikke med i det samlede dagpengeforbrug. Det gælder både for supplerende dagpenge og almindelige dagpenge. Så var du ledig op til og/ eller mellem 1. marts og 31. august, så er din dagpengeperiode "gratis" i det tidsrum og kan ses som en forlængelse af dagpengeperioden.\nDet betyder, at ingen ledige mister retten til dagpenge i perioden fra den 1. november 2020 til den 28. februar 2021.\nFor sygedagpengemodtagere gælder\nFolketinget besluttede at udvide den midlertidige forlængelse af retten til sygedagpengene i tre måneder som følge af COVID-19-situationen. Formålet med udvidelsen er, at ingen sygemeldte skal overgå til jobafklaringsforløb i perioden fra og med den 9. marts 2020 til og med den 30. september 2020.\nFor personer, hvor sygedagpengene allerede er forlænget efter §§ 26, 26 a eller 26 b, bliver udbetalingen af sygedagpenge forlænget i endnu 3 måneder.\nSygedagpengemodtagere får i forbindelse med den seneste hjælpepakke fra 31. oktober retten til sygedagpenge forlænget med tre måneder, og overgår ikke til jobafklaringsforløb i perioden frem til 31. januar 2021. Der er tale om en midlertidig forlængelsesregel som betyder, at hvis du har nået revurderingstidspunktet for dine sygedagpenge, eller den nuværende forlængelse ophører, og retten ikke kan forlænges efter de almindelige forlængelsesregler, så kan retten til sygedagpenge forlænges fra 31. oktober til og med 31. januar.\nKontakt KS, hvis du har spørgsmål til disse emner.\nKurser og arrangementer i KS\nRejseforsikring i Tryg\nSærligt for ..